ועדת הכספים, כנסת 18, פרוטוקול מספר 1096, 2012-05-22 10:25

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון - פעילות מתן ייעוץ השקעות), התשע"ב-2012 של חברי הכנסת אמנון כהן, פניה קירשנבאום, ציון פיניאן ויצחק וקנין.

ציון פיניאן: לא רצית להוריד את זה?

משה גפני: אמנון לא הסכים.

משה גפני: הוא דיבר עם עופר עיני והוא אמר לו שהוא ידאג לעובדים לא פחות ממנו.

משה גפני: היועצת המשפטית, את תוכלי להסביר לנו את החוק הזה?

טמיר כהן: קיימנו דיון ב-27 בפברואר.

משה גפני: כן.

משה גפני: אני יודע.

משה גפני: אמנון כהן, מה סיכמת עם עופר עיני?

אמנון כהן: אני לא עובד אצל עופר עיני.

משה גפני: אנחנו מתחילים את הדיון על חוק הסדרת העיסוק בייעוץ.

משה גפני: הבנתי שאתה לא עובד אצל עופר עיני, אבל אתה עובד אצל דניאל.

אמנון כהן: גם לא.

אמנון כהן: איך היה הדיון הקודם בקשר לאהוד אולמרט?

משה גפני: האמת היא שסחבנו את הזמן עד שתבוא.

משה גפני: חשבנו שתבוא להצביע בשביל אהוד אולמרט, אבל לא באת.

אמנון כהן: אבל שלחתי את מחליפיי.

משה גפני: אותי.

אמנון כהן: הצבעת?

משה גפני: כן.

משה גפני: ציון ואני הצבענו.

אמנון כהן: איך אישרת דבר כזה?

אמנון כהן: אתה הרי רגיש.

משה גפני: אישרנו.

משה גפני: אנחנו אישרנו שלראש ממשלה לשעבר יש במשך חמש שנים שירותי משרד.

ציון פיניאן: דאגנו לו לחניה.

משה גפני: בדיוק.

משה גפני: היועצת המשפטית, בבקשה, תסבירי את החוק.

ענת מימון: אני אסביר בקצרה.

ענת מימון: הצעת החוק למעשה שוזרת בתוכה כמה תיקונים.

ענת מימון: התיקון העיקרי שהצעת החוק מבקשת לעשות הוא לגבי ייעוץ השקעות ושיווק השקעות כללי.

ענת מימון: היום למעשה בחקיקה אין הבחנה.

ענת מימון: יש ייעוץ השקעות ואין הבחנה בין מי שנותן ייעוץ השקעות לבן אדם ומתחשב בנתונים האישיים שלו ומתאים את הייעוץ אליו, לבין אדם שנותן ייעוץ השקעות באופן כללי, בין אם זה ללא התחשבות בנתונים של אדם מסוים ובין אם זה באמת לקהל רחב.

ענת מימון: הצורך הזה להסדיר באופן נפרד את ייעוץ ההשקעות הכללי הביא את הרשות לתת הוראות בעניין וכעת מבקשים להסדיר בחקיקה את החובות על מי שייתן ייעוץ כזה.

ענת מימון: זה התיקון העיקרי שנעשה בהצעת החוק.

ענת מימון: מעבר לכך, הצעת החוק כוללת סעיפים נוספים שמבקשים לעשות תיקונים אחרים שנוגעים ולא נוגעים בתיקון העיקרי אבל אנחנו נגיע אליהם כאשר נעבור על הסעיפים.

אמנון כהן: אדוני היושב ראש, אני מודה לך ששמת את הנושא על סדר היום.

אמנון כהן: זאת דוגמה להצעת חוק כשנגעתי בנקודה כלשהי שבייעוץ השקעות יש איזושהי בעיה.

אמנון כהן: רציתי לתקן שורה וחצי, אבל תראה איזה חוק יפה נולד.

משה גפני: יפה, תכף נבדוק, אבל גדול – כן.

אמנון כהן: באתי בדברים גם עם אגף שוק ההון וגם עם רשות ניירות ערך והסברתי איזושהי בעיה.

אמנון כהן: אז נאמר לי שהם עובדים על זה וטוב שנעשה זאת ביחד.

אמנון כהן: אכן, עשינו ביחד כדי להסדיר את הדברים.

אמנון כהן: אדוני היושב ראש, יש כאן מספר דברים – גילוי נאות – שלגביהם ישבתי גם עם גופים שהם יכולים לגעת בהם או לפגוע בהם.

אמנון כהן: ישבתי גם עם בנקים גדולים ששלחו אלי נציגים כמו בנק הפועלים ובנק לאומי.

אמנון כהן: מדובר בייעוץ בנושא של קרנות השתלמות.

אמנון כהן: כנראה יש כאן איזושהי נגיעה ויכול להיות שתהיה איזושהי פגיעה וכתוצאה מכך הציבור בסוף יכול להיות במצב שלא יקבל את הייעוץ הראוי והמתאים.

אמנון כהן: זה יכול להיות אבל הנושא הזה בבדיקה.

אמנון כהן: גם ביקשתי מהבנקים לשבת עם רשות ניירות ערך בצורה מקצועית ולראות האם אכן זה המצב.

אמנון כהן: זה עומד כרגע על שולחן הוועדה ואנחנו בסופו של דבר צריכים להחליט, אחרי שנשמע את הצדדים.

אמנון כהן: ביקשתי מהם וסיכמתי אתם שבקריאה הראשונה נעביר את זה כפי שזה מוכן כרגע ולהכנה לקריאה שנייה ושלישית נשב עוד פעם עם הגופים ונראה את הדברים.

אמנון כהן: המטרה היא לא לפגוע בשום דבר אלא רוצים להסדיר נושא.

אמנון כהן: כל הנושא של שוק ההון שהפרדנו אותו מהבנקים בעקבות , למעשה יש כל פעם נדבך על נדבך ואת הנושא הזה אנחנו רוצים להסדיר.

אמנון כהן: כספים של הציבור נמצאים היום בכוחות שוק בחוץ ולפעמים נמצאים גם במקום בו יכולים להיות בסכנה.

אמנון כהן: לכן אנחנו כל פעם מתלבשים על נישה מסוימת ומתקנים אותה.

אמנון כהן: כאן אנחנו באים לתקן את הנושא של העיסוק וייעוץ ההשקעות בשוק ההשקעות ובניהול תיקי ההשקעות.

אמנון כהן: לכן אנחנו נלמד את הנושא, נשתף פעולה ונתקדם.

משה גפני: תודה.

משה גפני: נעבור סעיף סעיף.

דניאל אילון: אם יורשה לי, לפני שניכנס לסעיפים ואני אבקש מחבריי להציג את הסעיפים לומר מה הם הדברים המרכזיים.

משה גפני: אתם לא מציגים את הסעיפים.

משה גפני: זאת הצעת חוק פרטית.

דניאל אילון: נגיב על הסעיפים.

משה גפני: אתם שוכחים, זאת לא הצעה ממשלתית.

דניאל אילון: אנחנו לא שוכחים.

דניאל אילון: אנחנו יודעים.

דניאל אילון: אם יותר לי בכל זאת לומר מה הם הדברים המרכזיים שנמצאים בהצעה הזאת.

משה גפני: בבקשה.

משה גפני: בכבוד גדול.

דניאל אילון: יושב כאן נציג מאגף שוק ההון.

משה גפני: אתה מהאגף של עודד שריג?

ניר בן שמש: כן.

משה גפני: אתם תומכים בחוק הזה.

ניר בן שמש: כן.

אמנון כהן: ה-כן לא בא בקלות.

אמנון כהן: אני תיאמתי את הדברים.

אמנון כהן: היה קשה מאוד אבל תיאמתי עם כולם.

אמנון כהן: זה באמת נושק לכיוון שלהם.

אמנון כהן: אתה יודע על כמה חוקים ויתרתי בשביל זה?

משה גפני: לא הבנתי.

משה גפני: אתה יכול להרחיב בעניין הזה?

משה גפני: על מה ויתרת?

אמנון כהן: באגף שוק ההון יש לי עוד כמה חוקים, אבל אמרו שאעזוב אותם ונעשה את זה.

אמנון כהן: הסכמתי.

דניאל אילון: בתיקון הזה יש שלושה עניינים.

דניאל אילון: התיקון הראשון והמרכזי הוא בעצם יצירת פלטפורמה להסדרה שהיא ייחודית לעניין של ייעוץ השקעות כללי.

דניאל אילון: כשאני אומרת ייעוץ השקעות כללי, הכוונה היא – אולי המקרה הכי מובהק של זה – לעבודות אנליזה שמפיצים בתי השקעות אבל גם דברים קלים יותר כמו איזשהו ייעוץ השקעות כללי שניתן באמצעות פלטפורמה אינטרנטית, איתותים במערכת הסלולר וכיוצא באלה דברים שאילולא אתה קובע להם הסדרה ייחודית וברורה, יוצא שהם כולם נבלעים תחת הטבלה ייעוץ שהיא מאוד רחבה בחוק ייעוץ השקעות.

דניאל אילון: הרשות שמה דעתה לזה כבר בשנת 2007 ולכן בשנת 2007 הוצאנו זה לצד זה מצד אחד הוראת NO ACTION כפי שמכונה בעגה, כלומר, אמירה של הרשות שאין בכוונתה לאכוף חלק מהוראות החוק כאשר מדובר בייעוץ השקעות כללי.

דניאל אילון: מן הצד השני הוצאנו הוראות גילוי מכוח הסמכות שנתונה לרשות, בעיקר ביחס לניגודי עניינים שיש בהם בעת מתן שירות אנליזה.

דניאל אילון: מראש כתבנו כבר באתר שההסדר הזה הוא הסדר זמני מפני שדרך תקינה של יצירת רגולציה היא לא להגיד שהרשות לא מתכוונת לאכוף, עדיין זה מייצר חשיפה אזרחית, ורצינו לכווץ ולהגדיר מה חל ומה לא חל.

דניאל אילון: זה לא רק מה חל אלא התיקון הזה גם אומר מה לא חל.

דניאל אילון: לצורך העניין, מה שיחול על ייעוץ השקעות כללי זה רק מה שקבוע בסעיף 3(ב) שקובע את עצמו כהסדר יחיד שיחול על השירות הזה.

דניאל אילון: בעיקר מדובר בדרישות גילוי ובעיקר דרישות גילוי בנוגע לניגוד עניינים שהאנליסט עשוי להימצא בו למשל בגלל שהוא מחזיק בניירות הערך לגביהם הוא נותן ייעוץ.

דניאל אילון: הדוגמה המובהקת שהייתה וקנתה לה כותרות בחודשים האחרונים, הפרשיה של לימור גרובר שהיא אינה סוד וכולכם קראתם עליה בעיתון, אפילו מעניין היה לקרוא שדווקא העיתון בחר לציין את זה שהרשות אכפה בקלות מדי והטילה עיצום כספי נמוך מדי.

דניאל אילון: זאת אומרת שאף פעם לא נצא ראש בבחירות, אבל זה מה שהיה בעיתון.

דניאל אילון: דוגמה למישהו שנותן שירות אנליזה.

משה גפני: באיזה עיתון זה היה?

דניאל אילון: בכל העיתונים.

משה גפני: יתד נאמן לא כתב על זה?

דניאל אילון: אני חושבת שהוא כן כתב את זה, שהיינו צריכים להרביץ יותר בראש.

דניאל אילון: רק כדי להדגים את המקרה ולא את נסיבותיו הספציפיות, גם כאשר למשל ניתן ייעוץ השקעות ומי שנותן את הייעוץ באותו יום חותם על הסכם התקשרות עם מי שמנפיק את הנכס שלגביו הוא נותן את הייעוץ.

דניאל אילון: זה דבר שבוודאי צריך לתת לו גילוי במסגרת זאת.

דניאל אילון: זה סיפור אחד, הסדר אחד שנמצא כאן שתכף ניכנס לפרטיו.

אמנון כהן: אני רוצה להתחיל קודם לקרוא את הסעיפים ואחר כך תמשיכי.

דניאל אילון: בסדר.

דניאל אילון: חבריי יוכלו להתייחס.

אמנון כהן: את זה שמענו כבר בדיון הקודם.

אמנון כהן: קיימנו בוועדה דיון אחד והתלבטנו.

משה גפני: אמנון צודק.

משה גפני: אנחנו נעבור סעיף סעיף ואני מבקש גם מהגופים שמבקשים להעיר על העניין, להעיר לפי הסעיפים כי אחרת לא נתקדם.

משה גפני: היועצת המשפטית, בבקשה, נתחיל בהקראה ובהסבר.

ענת מימון: הצעת חוק הסדרת העיסוק בייעוץ השקעות, בשיווק השקעות ובניהול תיקי השקעות (תיקון – פעילות מתן ייעוץ השקעות), התשע"ב-2012 1.

ענת מימון: תיקון סעיף 1 בחוק הסדרת העיסוק בייעוץ השקעות, בשיווק השקעות ובניהול תיקי השקעות, התשנ"ה-1995, (להלן – החוק העיקרי), בסעיף 1 – (1) אחרי ההגדרה "ייעוץ השקעות" יבוא: ""ייעוץ השקעות כללי" – ייעוץ השקעות שאין בו כדי להיחזות לייעוץ השקעות המתחשב בנתונים של אדם מסוים, ולמעט ייעוץ השקעות הנושא אופי אישי בין נותן הייעוץ לבין מקבלו".

ענת מימון: זה בעצם הסעיף שמגדיר מהו ייעוץ השקעות כללי והוא אומר שנדבך אחד הוא שאין התחשבות בנתונים של אדם מסוים והוא ממעט ייעוץ שיש בו אופי אישי.

ענת מימון: יש הערות?

ענת מימון: אין.

ענת מימון: (2) בהגדרה "נכסים פיננסיים", המלים "וכן קרנות השתלמות" – יימחקו.

ענת מימון: (3) אחרי ההגדרה "שיווק השקעות" יבוא: ""שיווק השקעות כללי" - שיווק השקעות שאין בו כדי להיחזות לשיווק השקעות המתחשב בנתונים של אדם מסוים, ולמעט שיווק השקעות הנושא אופי אישי בין נותן הייעוץ לבין מקבלו".

משה גפני: יש הערות לסעיף הזה?

משה גפני: בבקשה.

עינת סקורניק: עינת סקורניק, ראש מערך ייעוץ בבנק לאומי.

עינת סקורניק: אנחנו מבקשים להעיר על סעיף 1(2), בהגדרת נכסים פיננסיים לנושאי קרנות ההשתלמות.

עינת סקורניק: מבחינתנו קרן השתלמות היא נכס בעל מאפיינים פיננסיים שלמעשה משמש את הפרט לכיסוי ההוצאות שלו באמצע החיים כאשר עומדות לו הוצאות מהותיות.

עינת סקורניק: אנחנו חושבים שההגדרה הזאת או ההחרגה של קרנות ההשתלמות מתוך ההגדרה של נכסים פיננסיים היא כזאת שתקטין באופן מהותי את היכולת לתת ייעוץ במצב הזה כיוון שנכון להיום ניתן לו ייעוץ במהלך ההשקעות, כאשר הייעוץ המהותי הוא ייעוץ בהשקעות ולאו דווקא הייעוץ הפנסיוני.

עינת סקורניק: שינוי שכזה יביא למספר גדול מאוד של לקוחות שלא יוכלו לקבל את הייעוץ הזה.

עינת סקורניק: לכן אנחנו מבקשים עדיין לתת את האפשרויות לייעץ את זה במסגרת הייעוץ וההשקעות.

דני גיגי: דני גיגי, מנהל מחלקת ייעוץ, בנק הפועלים.

משה גפני: אתה מסכים עם בנק לאומי?

דני גיגי: בוודאי.

דני גיגי: יש כ-1,2 מיליון שכירים במשק ועצמאים להם יש קרן השתלמות.

דני גיגי: 1,2 מיליון.

דני גיגי: מתוכם למעלה מ-120 אלף כבר קיבלו בחמש השנים האחרונות ייעוץ בהשקעות.

דני גיגי: הציבור יכול להחליט, כל אזרח ואזרח יכול להחליט אם הוא רוצה לקבל את ייעוץ ההשקעות כיוון שהוא צריך את הכסף לעוד שנה.

דני גיגי: אם אנחנו נגדיר את זה כמוצר פנסיוני כדברי החוק, יבוא לקוח ויאמר שהוא רוצה את קרן ההשתלמות בעוד שנה כדי לעזור לילד ואני אומר לו, לא, אני נותן לך ייעוץ פנסיוני לגיל שישים.

דני גיגי: זה קבלת מנדט על האזרח.

דני גיגי: מה שיישאר כאן, בגלל שאין הרבה יועצים פנסיוניים ומספר היועצים הפנסיוניים לצערי הולך ומצטמצם, יישאר רק ערוץ אחד וזה ערוץ הסוכנים.

דני גיגי: ערוץ הסוכנים יגלגל את חמישים אחוזי עמלות ההפצה על הלקוח ודמי הניהול יעלו.

דני גיגי: זה מה שעומד לקרות.

דני גיגי: אין יועצים פנסיוניים ומספרם הולך ומצטמצם.

משה גפני: נשמע הגיוני.

שלומית אליאסף דיין: עורכת אליאסף דיין מבנק הפועלים.

שלומית אליאסף דיין: אני רוצה להוסיף כמה נקודות.

שלומית אליאסף דיין: בתקופה האחרונה אנחנו מדברים הרבה על הנושא של עידוד התחרות, כמה זה חשוב, כמה זה חשוב ללקוח כדי לשפר את התהליכים הכלכליים.

שלומית אליאסף דיין: שקיפות ומידע זה התנאי הראשון לעידוד התחרות.

שלומית אליאסף דיין: אם לקוח לא ידע איזה קרן יש לו ומה המרכיבים שלה ולא יקבל ייעוץ, התחרות תיפגע.

שלומית אליאסף דיין: היא תיפגע בעוד מובן כי חשוב להבין שאין היום אפשרות לפי החוק ואסור לבנק להעביר לקוח שמבקש לעבור מקרן השתלמות אחת לשנייה בלי ייעוץ.

שלומית אליאסף דיין: זה בעצם מה שאומר החוק.

משה גפני: אין לכם בבנק ייעוץ פנסיוני?

שלומית אליאסף דיין: יש ייעוץ פנסיוני אבל הוא חלקי והוא לא בכל הסניפים.

שלומית אליאסף דיין: הוא עוד לא הגיע להיקף מלא כמו בייעוץ להשקעות.

משה גפני: זאת אומרת, נעשה את החוק הזה רק כשההיקף יהיה מלא?

שלומית אליאסף דיין: גם אז צריך לחשוב אם זה מתאים.

משה גפני: אני שואל.

משה גפני: אם את אומרת שיש הוראת מעבר, בסדר, אבל אם את חולקת על הכול, תגידי למה.

שלומית אליאסף דיין: המחלוקת היא גם על הכול אבל היא גם על העיתוי של השינוי הזה.

שלומית אליאסף דיין: על הכול, מהנימוקים שציינו החברים קודם לכן.

שלומית אליאסף דיין: אפשר לראות או צריך לראות בקרן השתלמות מוצר שהוא לא פנסיוני, הוא לא לגיל שישים, הוא מיועד להשתלמות בראש ובראשונה ואת זה אנחנו שוכחים.

שלומית אליאסף דיין: הוא מיועד להשתלמות.

שלומית אליאסף דיין: מי שרוצה לקחת את זה להשתלמות, זה לשלוש שנים.

שלומית אליאסף דיין: מי שלא לוקח את זה להשתלמות, זה לשש שנים.

שלומית אליאסף דיין: כך זה לפי החוק.

שלומית אליאסף דיין: שש שנים, זה לא לפנסיה.

שלומית אליאסף דיין: אם מישהו מתחיל עבודה בגיל 25 או 30, בגיל 36, אם הוא מחליט למשוך, זה יכול להטעות את הייעוץ הפנסיוני.

שלומית אליאסף דיין: אם מחשבים לו את הכספים האלה כאילו הוא יקבל אותם בגיל פנסיה, בעצם מטעים אותו ואומרים לו לחסוך פחות לפנסיה ממה שהוא צריך.

שלומית אליאסף דיין: זה טיעון אחד שהוא מהותי והיא עקרוני.

שלומית אליאסף דיין: זה לא מוצר פנסיוני.

שלומית אליאסף דיין: גם אין בו לא ביטוחים, לא משהו שהוא לנכויות אלא זה מוצר שבמהותו הוא יותר פיננסי מפנסיוני.

משה גפני: תודה.

משה גפני: יש כאן מישהו מאיגוד הבנקים?

רן ונגרקו: כן.

רן ונגרקו: אין לנו עמדה בנושא הזה.

דניאל אילון: הבנקים הקטנים תומכים בתיקון.

קריאה: זה לא נכון.

קריאה: למעט בנק אחד, אף אחד לא תומך.

משה גפני: רגע.

משה גפני: אני מארגן את המחלוקת.

משה גפני: אגף שוק ההון.

ניר בן שמש: אנחנו מסכימים עם העמדה העקרונית של אמנון כהן ושל הרשות שלא נכון שיהיו שני רגולטורים על המוצר הזה.

ניר בן שמש: עלול להיווצר מצב שבו היועץ יכול לבחור מתי הוא רוצה להחיל עליו איזה הוראות לפי הנוחות שלו.

ניר בן שמש: ברור שיכול להיווצר מצב שבו גם הלקוח נפגע מיכולת התמרון הזאת.

משה גפני: לא הבנתי.

ניר בן שמש: יועץ יכול להחליט שבמקרה מסוים הוא מתייחס למוצר כאל מוצר פנסיוני ובמקרה מסוים הוא מתייחס למוצר כאל מוצר פיננסי, לכל רשות רגולטורים יש את הסמכויות שלה לקבוע הוראות, ברור שנוצר פער רגולטורי.

משה גפני: מה למשל?

משה גפני: תן לי דוגמה.

משה גפני: אני יועץ, מה הבעיה?

משה גפני: איזה רגולציה אני אקח?

ניר בן שמש: לדוגמה, כיוון שמוצר פנסיוני הוא מוצר שיש לו השלכות ארוכות טווח, החובות שאגף שוק ההון מטיל בתחומים מסוימים הן שונות מאשר הרשות לניירות ערך.

ניר בן שמש: לדוגמה, בעת מתן המלצה במוצר פנסיוני צריך לתת מסמך הנמקה בכתב שהממונה על שוק ההון קבעה את המבנה שלו.

ניר בן שמש: זאת דוגמה אחת אבל אני חושב שיש דוגמאות נוספות שאפשר לתת שמסבירות פער מסוים שיכול להיווצר.

ניר בן שמש: קרן השתלמות מוגדרת היום כמוצר פנסיוני בחוק ולכן היועץ צריך להתייחס אליה כאל מוצר פנסיוני כאשר נכנס אליו לקוח.

ניר בן שמש: הבחירה כאשר לקוח רוצה לקבל ייעוץ פנסיוני, אין בידי היועץ אפשרות לבחור האם ייתן לקרן ההשתלמות ייעוץ פנסיוני או ייעוץ פיננסי.

ניר בן שמש: הוא צריך להתייחס לזה כאל ייעוץ פנסיוני.

ניר בן שמש: מדוע זה כך?

ניר בן שמש: מדוע קרן השתלמות היא בכל זאת מוצר פנסיוני כי כך קבע המחוקק?

ניר בן שמש: תוחלת החיים מתארכת, אנשים נמצאים במעגל העבודה פחות שנים, ולכן חשוב – כך המחוקק חשב – לעודד את האנשים לחסוך לטווח ארוך.

ניר בן שמש: לצורך כך הוא קבע בחוק שקרן השתלמות היא מוצר פנסיוני, לצורך זה הוא קבע הטבות מס על אותו מוצר, בעת משיכה, בעת הפקדה, מס על רווחי הון וכל זה בדיוק בגלל המטרות האלה, כדי לעודד את האנשים לחסוך.

ניר בן שמש: צדק אדוני היושב ראש שאמר שעדיין אנחנו יכולים לתת את הייעוץ הפנסיוני למוטב וזה נכון כי הרי כל הבנקים מחזיקים ברישיון ייעוץ פנסיוני.

ניר בן שמש: לא בכדי אין כאן ייצוג של האיגוד מכיוון שחלק מהבנקים אכן עושים את זה.

ניר בן שמש: אמרו כאן החברים מבנק לאומי ומבנק הפועלים שהם עדיין לא מוכנים מבחינת המערך, אבל בכך שנקבע שקרן השתלמות היא מוצר פנסיוני, לא תמיד יש מוטיבציה עסקית של הבנקים להיכנס למוצר הזה כמוצר פנסיוני.

ניר בן שמש: אין מוטיבציה טובה מכך.

משה גפני: אנחנו נחזור לזה.

משה גפני: עוד מישהו רוצה להוסיף?

דניאל אילון: נכון להיום יש כפל רגולציה על אותו מוצר.

דניאל אילון: אנחנו חושבים שקופת גמל, נכון שהיא מוצר שבדרך כלל הוא נועד להשקעה בינונית טווח.

דניאל אילון: על הסקאלה שבין השקעות חסכוניות מאוד ארוכות להשקעות קצרות טווח, הוא נמצא באמצע.

דניאל אילון: יש הטיה שהממשלה החליטה לייצר לאנשים להאריך את משך האחזקה שלהם בקרנות ההשתלמות באמצעות מערכת המס מפני שאתה לא מקבל קנס אם אתה מחזיק את קרן ההשתלמות במשך שש שנים וזה גם המוצר היחידי שנותר פטור ממס רווח הון.

דניאל אילון: לכן לא רק שמומלץ לך להחזיק את זה שש שנים אלא רצוי עבורך להמשיך ולהחזיק את זה כמה שיותר זמן.

דניאל אילון: לא יכול להיות שנדבר בכפל לשון.

דניאל אילון: אם הממשלה תופסת את המוצר הזה כמוצר שמתמרץ.

דניאל אילון: אומרים לך שאם אתה רוצה לקנות רכב, יש לך תמריצים אמיתיים לשבור את כל הדברים האחרים ואת זה לא לשבור, אז צריך שמישהו בא בהטיית חסכון והוא זה שייתן את זה ולא שייפול בין שני הכיסאות.

דניאל אילון: מה גם שהמוצר עצמו מוגדר כסוג של קופת גמל ומי שמסדיר את זה, זה אגף שוק ההון.

משה גפני: מה קורה היום?

דניאל אילון: היום זה נמצא בין שני המושבים ולא מטופל על ידי אף אחד.

משה גפני: יש תקנות?

דניאל אילון: בוודאי.

דניאל אילון: יש תקנות.

דניאל אילון: האירוע שקורה כאן עכשיו הוא לא אירוע רגיל.

דניאל אילון: מתי בפעם האחרונה בא אליך רגולטור ואמר שהוא רוצה להעביר את זה לרגולטור אחר?

משה גפני: אני שואל מה קרה עד היום.

דניאל אילון: אני אסביר לך.

משה גפני: לא, לא להסביר.

משה גפני: תגידי לי עובדות.

דניאל אילון: אני אומר לך מה האינטרס של הבנקים ובוודאי הבנקים הגדולים.

משה גפני: אני שאלתי על עובדות.

דניאל אילון: עובדות.

דניאל אילון: מה מרוויחים על הדבר הזה ולמה הם כועסים?

דניאל אילון: זה רבע אחוז שמרוויחים עמלת הפצה לכל אורך חיי הכסף הזה.

משה גפני: אבל לא שאלתי את זה.

משה גפני: מה איכפת לי שהם כועסים?

משה גפני: דרך אגב, הם לא כועסים.

משה גפני: אני אסביר את השאלה ואני מצטער שאני לא יודע להסביר טוב.

משה גפני: מה קרה עד היום למשל בבנק לאומי או בבנק הפועלים?

משה גפני: איך בדקתם את העניין הזה של הייעוץ שהם נתנו?

משה גפני: איך זה נבדק עד היום?

ניר בן שמש: אני יכול לתת לך דוגמה לבעיה רגולטורית שצריכים להתמודד אתה.

משה גפני: אבל זה לא נבדק עד היום?

ניר בן שמש: לא הבנתי את השאלה.

משה גפני: לפני שמתקנים את החוק כמו שאתם מבקשים, אני שואל איך הייעוץ הזה נבדק עד היום.

משה גפני: מה היה הרגולטור מול הבנקים?

משה גפני: מי היה?

משה גפני: הרשות או אתם?

ניר בן שמש: אנחנו הרגולטור שנתן לבנקים רישיון לתת את הייעוץ.

משה גפני: ובדקתם את הייעוץ שם?

ניר בן שמש: בדקנו את היכולות שלהם לקבל את הרישיון ואנחנו עושים פיקוח.

משה גפני: היו בעיות עם הבדיקה הזאת?

משה גפני: אתם רוצים לשנות עכשיו ואני שואל אם עד היום היו בעיות.

משה גפני: אם לא היו בעיות, אתה יכול להגיד שלא היו.

ניר בן שמש: אני אתן לך דוגמה לבעיה שנובעת מהפער הרגולטורי שנובע מהמוצרים.

ניר בן שמש: לדוגמה, יש הוראות בייעוץ קצר טווח שנותנים אותו בטלפון או בעל פה כשמדובר במוצרים שהם פיננסיים.

ניר בן שמש: לדוגמה, מינוי יועץ לבצע פעולות מסוימות.

ניר בן שמש: אז מגיע לקוח לבנק מסוים ומקבל ייעוץ פנסיוני.

ניר בן שמש: בייעוץ פנסיוני, בגלל סוג של המוצר, כל הפעולות נעשות בכתב.

ניר בן שמש: יודעת קרן ההשתלמות, הגוף המנהל, שלאותו לקוח יש יועץ פנסיוני ויש מינוי בכתב.

ניר בן שמש: מגיע אותו לקוח בדרך כזאת או אחרת לקבל גם ייעוץ השקעות על אותו מוצר ספציפי והבנק אומר שמעכשיו הוא היועץ שלו לאותו עניין, מרים טלפון וסדר את זה בטלפון.

ניר בן שמש: למעשה יש כאן שני רגולטורים.

ניר בן שמש: מבחינת אגף שוק ההון, הייתי צריך לקבל את המינוי הזה בכתב ויש לי אותו בכתב מבנק אחד.

ניר בן שמש: מבחינת הרשות לניירות ערך ניתן גם לבצע את אותן פעולות בעל פה.

ניר בן שמש: מי היועץ של הלקוח?

ניר בן שמש: היועץ הפיננסי שנותן לי הוראות או היועץ הפנסיוני שנותן לי הוראה?

ניר בן שמש: אני לא יודע מה לעשות.

ניר בן שמש: אז הם פונים אלינו בשאלה.

ניר בן שמש: זאת דוגמה למשהו שלא צריך לקרות.

דניאל אילון: מר גפני, כשמדביקים פלסטר על פלסטר על שריטה, אתה יודע מה קורה?

דניאל אילון: שני הפלסטרים נופלים.

דניאל אילון: יוצא שיש כאן שני רגולטורים שמפקחים אבל למעשה אף אחד מאתנו לא מפקח כמו שצריך.

שלומית אליאסף דיין: זה קורה כשהפלסטר לא טוב.

דניאל אילון: העובדות הן שהדין שלנו, הבחינות שאנחנו עושים – בואו נדבר על מה יקרה ביום שאחרי.

משה גפני: מה לגבי הפלסטר בבנק לאומי ובבנק הפועלים?

דני גיגי: ראשית, שמונים אחוזים מאלה שקיבלו ייעוץ, ואני מדבר על עשרות אלפים, ראו בקרן השתלמות כמוצר פיננסי לכל דבר ועניין.

דני גיגי: שנית, מרבית השכירים, אחרי שש שנים רוצים לחתן בת או בן, רוצים ייעוץ פיננסי להשקעות.

דני גיגי: שלישית, אין ייעוץ פנסיוני.

דני גיגי: למי אתם רוצים לתת אותו, לסוכנים?

דני גיגי: אין ייעוץ פנסיוני.

דני גיגי: בנק מרכנתיל יצא מהעסק.

משה גפני: ולכן אתה אומר שזה צריך להיות ייעוץ פיננסי.

דני גיגי: יש 4,000 יועצי השקעות שעברו התמחות.

משה גפני: לכן אתה אומר שזה צריך להיות ייעוץ פיננסי.

דני גיגי: שהלקוח יחליט, או פיננסי או פנסיוני, כמו שהיום.

משה גפני: תודה רבה.

משה גפני: בנק לאומי.

עינת סקורניק: להוסיף על הדברים שאמר נציג בנק הפועלים.

עינת סקורניק: קודם כל, נושא העמלות הוא לא אישיו מכיוון שהעמלות שיקבלו הבנקים בגין הייעוץ הזה הן גבוהות, בין אם זה יינתן במסגרת הייעוץ הפנסיוני ובין אם זה יהיה בייעוץ בהשקעות, כך שזה בכלל לא נמצא על השולחן.

עינת סקורניק: מעבר לזה, אנחנו מבינים את הקושי שמדברים כאן בנושא הרגולטור.

עינת סקורניק: אנחנו לא נגד רגולציה.

משה גפני: גם אני לא.

משה גפני: מה את מציעה?

עינת סקורניק: אנחנו מוכנים, ואכן אנחנו גם עושים את זה, מה שדורש מי מהרגולטורים, אנחנו מיישמים.

עינת סקורניק: כל מה שאנחנו מבקשים זה שתהיה את האפשרות לתת את הייעוץ.

משה גפני: אם זה יהיה ייעוץ פיננסי, זה בסדר?

עינת סקורניק: כן.

קריאה: רק פיננסי.

משה גפני: רק פיננסי.

עינת סקורניק: כן.

משה גפני: אז מה הבעיה?

משה גפני: יהיה רק ייעוץ פיננסי.

משה גפני: זה בסדר?

ניר בן שמש: בוודאי שלא.

משה גפני: נחליט בסוף.

משה גפני: תחשבו.

משה גפני: יש כל כך הרבה בעיות בעם ישראל, את זה אפשר להוריד.

משה גפני: בנק לאומי, פיננסי זה בסדר?

דני גיגי: פיננסי זה טוב, פנסיוני זה טוב, גם וגם זה הכי טוב.

דניאל אילון: המצב הנוכחי הוא הרע מכולם.

קריאה: אנחנו רוצים שזה יהיה גם וגם.

אמנון כהן: אדוני היושב ראש, אני התלבטתי מה לעשות בקריאה השנייה והשלישית אבל עכשיו אני מתעקש שזה יישאר עד הסוף.

אמנון כהן: אם הם מתעקשים, גם אני אתעקש עד הסוף.

אמנון כהן: זה יישאר לקריאה שנייה ושלישית.

אמנון כהן: אם יש סיכום, יש סיכום.

משה גפני: לא, לא מקובל עלי.

משה גפני: אני לא מסכים.

אמנון כהן: אתה יכול לא להסכים.

אמנון כהן: אני ישבתי וסיכמנו דברים.

אמנון כהן: אם אנחנו הולכים – הולכים.

אמנון כהן: אם לא הולכים – לא הולכים ואז אין סיכום.

משה גפני: עם מי סיכמת?

אמנון כהן: אמרתי לך.

אמנון כהן: אולי לא הקשבת.

אמנון כהן: אמרתי שבעקבות קידום החוק ישבנו, שינינו ועשינו.

אמנון כהן: כבודו שלח אותנו לעשות תיאומים ועשינו זאת.

אמנון כהן: אמרתי שכרגע נעביר בקריאה ראשונה ולקראת קריאה שנייה ושלישית נשב.

אמנון כהן: יש כאן דברים עמוקים.

משה גפני: אני רוצה לנסות להגיע להסכמות.

משה גפני: הם יפחדו להתייחס.

משה גפני: אם אתה אומר להם שהיה סיכום ושלא ישנו מהסיכום, הם לא יעירו הערות.

אמנון כהן: שידברו.

אמנון כהן: לא אמרתי שלא ידברו.

אמנון כהן: אמרתי שסיכמנו.

דני גיגי: הסיכום מקובל עלינו.

משה גפני: הנה.

משה גפני: הנה, הוא כבר מפחד.

אמנון כהן: אני בא לקראת.

אמנון כהן: בסוף הצרכן הוא זה שחשוב לי.

משה גפני: אנחנו נקיים את הדיון ובסוף תהיה הסכמה.

משה גפני: בסוף תהיה הסכמה.

משה גפני: צריך רק סבלנות.

אמנון כהן: צריך להתקדם.

אמנון כהן: יש כאן הרבה סעיפים עמוקים אבל נתקענו בהגדרות.

אודי אלוני: זה הסעיף הכי חשוב כאן.

אמנון כהן: מה אתה אומר?

אמנון כהן: מתי הגעת?

אודי אלוני: עכשיו.

אודי אלוני: לא סידרו לי חניה בכנסת והייתי צריך לחנות בחוץ.

משה גפני: אני מבקש שכולם יאמרו את כל מה שהם רוצים לומר.

שלומית אליאסף דיין: לא מדובר רק בהצטרפות.

שלומית אליאסף דיין: הייעוץ שנדרש הוא לא רק בהצטרפות ובהעברה מקרן לקרן.

שלומית אליאסף דיין: העמדה של האוצר שגם מתן מידע, גם עדכון פרטים, גם הדברים שאנחנו לא רגילים לראות בהם משהו שדורש ייעוץ, גם הם ידרשו ייעוץ.

שלומית אליאסף דיין: לכן המשבר ללקוחות שלנו עלול להיות מאוד גדול.

משה גפני: הבנתי.

משה גפני: תמשיכי.

משה גפני: סעיף 2.

ענת מימון: 2.

ענת מימון: תיקון סעיף 2 בסעיף 2(ד) לחוק העיקרי, פסקה (3) – תימחק.

ענת מימון: זה בעצם נגזר מהתיקון הזה.

ענת מימון: 3.

ענת מימון: תיקון סעיף 3 בסעיף 3 לחוק העיקרי – (1) בסעיף קטן (א) בפסקה (4) במקום "בכלי התקשורת" יבוא "כללי ושיווק השקעות כללי".

ענת מימון: זה סעיף שקובע אילו עיסוקים אינם טעונים רישיון לפי החוק.

ענת מימון: פסקה (4) בנוסח היום עוסקת בייעוץ השקעות בתקשורת וכאן בעצם מבקשים להרחיב ולקבוע שייעוץ השקעות כללי ושיווק השקעות כללי לא יהיה טעון רישיון ויוחרג מסעיף 3.

משה גפני: מקובל עליכם?

משה גפני: אם לא מעירים, אני מבין שזה מקובל.

ענת מימון: (2) סעיף קטן (ב) – בטל.

ענת מימון: סעיף קטן (ב) קבע כי ייעוץ השקעות בכלי התקשורת צריך לציין עניין אישי והודעה.

ענת מימון: אנחנו מסדירים את זה בהמשך בסעיף שעוסק בייעוץ השקעות כללי ולכן אין בו צורך יותר.

ענת מימון: 4.

ענת מימון: הוספת סעיף 3ב אחרי סעיף 3א לחוק העיקרי יבוא: "3ב.

ענת מימון: חובות לעניין ייעוץ השקעות כלי או שיווק השקעות כללי (א) על מתן ייעוץ השקעות כללי או שיווק השקעות כללי, בין בידי בעל רישיון ובין שלא בידי בעל רישיון, יחולו ההוראות המפורטות בסעיף זה, ואלה בלבד.

ענת מימון: (ב) מתן ייעוץ השקעות כללי או שיווק השקעות כלי יכלול את אלה: (1) הודעה כי מדובר בייעוץ השקעות כלי או בשיווק השקעות כלי, לפי העניין, וכי מתן ייעוץ ההשקעות הכללי או שיווק ההשקעות הכללי כאמור אינו מהוה תחליף לייעוץ השקעות המתחשב בנתוני כל אדם ובצרכיו.

ענת מימון: (2) גילוי של ניגודי העניינים של נותן ייעוץ ההשקעות הכללי או שיווק ההשקעות הכללי, במישרין או בעקיפין, הקיים והידוע לנותן השירות כאמור במועד מתן השירות.

ענת מימון: (3) פרטים מזהים על נותן ייעוץ ההשקעות הכללי או שיווק ההשקעות הכללי, לפי העניין, לרבות פרטים רלוונטיים אודות כישוריו, השכלתו וניסיונו המקצועי.

ענת מימון: הפרטים הנדרשים בגילוי לפי פסקה זו ופסקה (2) יהיו בהתאם לפירוט שתפרסם הרשות באתר הרשות, ורשאית הרשות לקבוע פרטים שונים ביחס לסוגים שונים של ייעוץ השקעות כללי או שיווק השקעות כללי, או ביחס לסוגים שונים של נותני שירותים אלה, וכן בהתאם לסוג הלקוחות מקבלי השירותים.

ענת מימון: (ג) (1) במתן ייעוץ השקעות כללי או שיווק השקעות כללי, בין בידי בעל רישיון ובין שלא בידי בעל רישיון, בהפניה לשירותים כאמור או בפרסומם לא ייכלל מידע לא נכון.

ענת מימון: בדיווח, בהודעה או במסמך המוגשים לפי סעיף זה לא יהיה פרט מטעה.

ענת מימון: (ד) במתן ייעוץ השקעות כללי או שיווק השקעות כללי יינתן גילוי נאות של כל העניינים המהותיים לייעוץ ההשקעות או לשיווק ההשקעות הניתן, בהתחשב באופי השירות האמור ובהיקפו (ה) הוראות סעיף 17 יחולו על מתן ייעוץ השקעות כללי ושיווק השקעות כללי.

ענת מימון: על אף האמור, יושב ראש הרשות רשאי לקבוע כי במקרה מסוים, נוכח נסיבותיו המיוחדות, לא חולו הוראות סעיף 17.

ענת מימון: (ו) הרשות רשאית ליתן הוראות למי שעוסק בייעוץ השקעות כללי או בשיווק השקעות כללי, הנוגעות לגילוי שיינתן במסגרת ייעוץ ההשקעות הכללי או שיווק ההשקעות הכללי, בין בידי בעל רישיון ובין שלא בידי בעל רישיון, והכל כדי להבטיח את השמירה על עניינו של הציבור.

ענת מימון: (ז) הוראות כאמור בסעיף קטן (ו) יכול שיינתנו לכל מי שנותן ייעוץ השקעות כללי או שיווק השקעות כללי או לסוג מסוים של מי שנותן ייעוץ או שיווק כאמור או ביחס לסוגים שונים של ייעוץ השקעות כללי או שיווק השקעות כלי, וכן בהתאם לסוג הלקוחות מקבלי השירותים.

ענת מימון: (ח) הוראות לפי סעיף קטן (ו) אין חובה לפרסמן ברשומות, ואולם הרשות תפרסם ברשומות הודעה על מתן הוראות כאמור ועל מועד תחילתן.

ענת מימון: (ט) הוראות לפי סעיף קטן (ו) וכל שינוי בהן, יועמדו לעיון הציבור במשרדי הרשות ויפורסמו באתר האינטרנט של הרשות, ורשאית הרשות להורות בדבר דרכים נוספות לפרסומן.

ענת מימון: (י) שר האוצר, בהתייעצות עם הרשות ובאישור ועדת הכספים של הכנסת, רשאי לקבוע תקנות בדבר תנאי כשירות מקצועית של מי שעסוק במתן ייעוץ השקעות כללי או בשיווק השקעות כללי, בדבר דיווחים שעל העוסק כאמור להגיש לרשות ואופן פרסומם לציבור, בדבר מרשם של מי שעוסק כאמור ואגרות שעליו לשלם לרשות וכן בדבר הגבלות לשם צמצום ניגודי עניינים שעשויים להתעורר בפעילותו של מי שעוסק כאמור, והכל, דרך כלל או לסוגים, בין אם הוא בעל רישיון ובין אם הוא לא בעל רישיון, ביחס לסוגים שונים של ייעוץ השקעות כללי או שיווק השקעות כללי או ביחס לסוגים שונים של נותני שירותים אלה וכן בהתאם לסוג הלקוחות מקבלי השירותים, והכל כדי להבטיח את השמירה על עניינו של הציבור.

משה גפני: הערות.

אודי אלוני: אודי אלוני, יושב ראש לשכת יועצי השקעות ומנכ"ל אתר פנדר, אתר תקשורתי.

אודי אלוני: אם אנחנו מדברים כאן על פרסום של ייעוץ השקעות כללי, זה קשור גם לתפקיד הזה של תקשורת.

אודי אלוני: אני רוצה להעיר כאן הערה בצד התקשורת.

אודי אלוני: אנחנו מבקשים להחריג את התקשורת גם בחוק הזה.

אודי אלוני: לפי החוק הזה יכול להיווצר מצב שכל העיתון הכלכלי, אם זה כלכליסט, דה מרקר וגלובס, אם זה פנדר ועוד עיתונים אחרים, יהיו מלאים רק בהערות של מי הכותבים, היכן הם, מה הם למדו, מה הם עשו ומה ניגודי העניינים שלהם וזה במקום שיהיה כתוב שם מה שבאמת צריך להיות כתוב שם.

אודי אלוני: החוק הזה מטיל עליהם גם אכיפה מינהלית וגם אכיפה רגילה וקנסות רגילים, דבר שיכול ליצור מצב של רתיעה מאוד מאוד גדולה של הכתבים מרשות ניירות ערך שפתאום היא המפקחת עליהם.

אודי אלוני: החוק הזה הוא חוק על כלל מדינת ישראל.

אודי אלוני: זאת אומרת, הרשות כבר לא מפקחת על יועצים ובעלי מקצוע וכהנה וכהנה או על מי שעובר עבירות בחוקי ניירות ערך, שלגבי זה כבר יש חוק, אלא על כל בן אדם, על כל מרצה, על כל אחד שיבוא ויגיד שהוא חושב שהדולר עולה או יורד והוא לא יגיד שיש לו פיקדון דולרי, אולי יש לו מניה דולרית.

משה גפני: זה נכון?

דניאל אילון: לא.

דניאל אילון: אנחנו חושבים שלא ואנחנו נסביר למה לא.

משה גפני: אפשר לכתוב כמו שלא חל קודם שלא יחול גם כאן?

קריאה: חל קודם וגם היום חל.

דניאל אילון: אנחנו נסביר תכף מה חל קודם.

משה גפני: הם אומרים שלא חל.

אודי אלוני: לא חל על התקשורת כי החריגו את התקשורת.

אודי אלוני: כרגע מופיעים אנשים שהניסיון הכלכלי שלהם לא תמיד מרשים, הם לא פרופסורים לכלכלה אבל יש להם דעה בכלכלה.

משה גפני: הבנתי.

משה גפני: זה חל על התקשורת או לא חל על התקשורת?

משה גפני: אם אני כותב בעיתון כלכלי?

דניאל אילון: אולי נתחיל ונאמר מה חל היום על התקשורת ונראה מה חדש.

דניאל אילון: אם מסתכלים היום על החוק, צדק אודי בדבריו כשאמר שיש החרגה מיוחדת שייעוץ השקעות בתקשורת פטור, אבל יש הוראות קונקרטיות שכתוב שכן חלות היום בדין הנוכחי.

דניאל אילון: כתוב שצריך לספר על עניין אישי ועל מהות העניין האישי שיש לך.

דניאל אילון: כלומר, על ניגודי העניינים צריך לספר.

דניאל אילון: זאת אומרת שאם מופיע בלילה כלכלי לצורך העניין אדם שבעצם הוא המנפיק של איזשהו מוצר והוא מדבר כמומחה כי הוא גם פרופסור, אז הוא צריך לספר את זה.

דניאל אילון: כמו שיש היום, אין כוונה להרחיב ממה שיש היום במובן הזה שאם יש היום דיסקליימר.

משה גפני: אני שואל אותך אלה.

משה גפני: מה שיש היום, אפשר להמשיך הלאה?

דניאל אילון: אני אסביר מה רצינו להוסיף.

משה גפני: בסדר, תסבירי מה רציתם להוסיף אבל קודם תני תשובה לשאלה שלי.

משה גפני: מה שהיה היום, אפשר להמשיך הלאה?

דניאל אילון: אנחנו רוצים לחולל שינוי מסוים.

משה גפני: שינויים זה בסדר.

משה גפני: אני בעד שינוים.

דניאל אילון: אני מסבירה מה השיניים.

משה גפני: הוא צודק בעניין הזה שיש כאן תוספת עכשיו?

דניאל אילון: יש תוספת מסוימת, כן.

אודי אלוני: של האכיפה המינהלית.

דניאל אילון: לא, היא קיימת גם היום.

דניאל אילון: זה לא שינוי.

דניאל אילון: אנחנו נגיד מה כן השינוי.

משה גפני: אני כותב בעיתון כלכלי, על פי החוק הקיים אני צריך לפרסם אם אני זה שכותב ואני גם זה שמנפיק ויש לי ניגוד עניינים.

משה גפני: אני צריך להגיד את זה.

דניאל אילון: נכון.

משה גפני: לא מעבר לזה.

דניאל אילון: אתה צריך גם להגיד שמה שאתה עושה, זה לא בירור צורכי לקוח.

דניאל אילון: זה לא נעשה אגב ייעוץ אישי.

משה גפני: בסדר.

משה גפני: מה שאני צריך לעשות היום, אני צריך לעשות גם על פי התוספת לחוק הקיים.

דניאל אילון: נכון.

משה גפני: מה אתם עוד רוצים?

דניאל אילון: הדבר היחיד שנוסף כאן הוא שצריך לספר מה הם הכישורים של האדם שמדבר ורק לפי מה שייקבע אחר כך בהוראות, והכוונה בהוראות היא רק לציין אם הוא מומחה למימון או משהו כזה ולא מעבר לכך.

משה גפני: זה מה שאתם מבקשים להוסיף.

דניאל אילון: זה כל הפער.

משה גפני: למה אתם רוצים להוסיף את זה?

שרה קנדלר: אנחנו חושבים שזה מידע שחשוב לציבור.

משה גפני: אני כתב בעיתון כלכלי.

משה גפני: אני צריך לכתוב שכישוריי הכלכליים הם לימודים בישיבה?

דניאל אילון: ההוראות כאן הן לא לגבי הכתב.

משה גפני: אז על מי?

דניאל אילון: על הבן אדם שמרואיין אצלו.

משה גפני: אני מתראיין בכלכליסט, אני צריך להגיד שקיבלתי את כישוריי הכלכליים בישיבה?

אמנון כהן: כבוד היושב ראש, הכוונה היא שהציבור לא יוטעה.

אמנון כהן: יבוא אחד שהוא לא מוסמך וייתן הצעות לציבור.

אמנון כהן: צריך לבדוק שהוא בר-סמכא.

משה גפני: אבל היום החוק מחייב את זה.

משה גפני: הוא לא מחייב לומר שאני למדתי בישיבה ואלה כישוריי הכלכליים.

דניאל אילון: נכון.

משה גפני: אבל הוא מחייב אם יש ניגוד עניינים ואם אני המנפיק.

משה גפני: אמנון, אתה מבין לאן נגיע עם זה?

שרה קנדלר: אלה לא רק כישורים כלכליים.

משה גפני: גם היום יש את נושא ניגוד העניינים.

שרון פרידמן: שמי שרון פרידמן.

שרון פרידמן: אני היועצת המשפטית של איגוד חברי הבורסה שאינם בנקים.

שרון פרידמן: התוספת בעניין הזה, לפני התיקון לחוק מי שרצה לתת ייעוץ בכלי התקשורת היה פטור מרישיון.

שרון פרידמן: היום, כדי לתת ייעוץ כללי גם בכלי התקשורת הוא צריך להירשם במרשם ולשלם אגרות.

דניאל אילון: זה לא כתוב כאן.

שרון פרידמן: מי שרוצה לעסוק בייעוץ השקעות כללי.

דניאל אילון: לא, התשובה היא לא.

דניאל אילון: ההצעה לא קובעת שמי שירצה לתת ייעוץ בכלי תקשורת ---

משה גפני: אני לא מקבל את הדיאלוג הזה.

משה גפני: לא שמעתי מה שהיא אמרה ולא הבנתי מה שהיא אמרה.

משה גפני: אני מבקש לאפשר לה לדבר.

משה גפני: אנחנו לא נסתום פיות של נשים כאן.

משה גפני: של גברים, מילא, אבל לא של נשים.

משה גפני: אחר כך יגידו שאני מדיר נשים.

משה גפני: תגידי את כל מה שרצית להגיד מהתחלה.

שרון פרידמן: בחוק היום יש פטור מייעוץ בכלי תקשורת ואין צורך ברישיון ייעוץ.

משה גפני: זאת אומרת, אם אני מתראיין לתקשורת במשהו כלכלי, אני לא צריך רישיון ואני לא חייב לומר מה כישוריי אבל אני צריך להודיע שיש לי ניגוד עניינים וכולי, כל מה שכתוב בחוק היום.

שרון פרידמן: נכון.

שרון פרידמן: הסעיף החדש בתנאים מסוימים קובע שאותם אנשים שהיה להם פטור מרישיון יצטרכו גם להירשם במרשם.

משה גפני: מי האנשים האלה?

שרון פרידמן: שייתנו ייעוץ בכלי התקשורת.

משה גפני: אני.

משה גפני: אם מראיינים אותי, אני צריך רישיון?

שרון פרידמן: כן.

דניאל אילון: אני חייבת לעצור כי זה לא נכון.

משה גפני: רגע.

משה גפני: את לא חייבת.

משה גפני: זה לא כתוב בתורה שאת חייבת.

משה גפני: בתורה כתובים דברים אחרים.

משה גפני: אחרי שהיא תסיים, את תגידי.

משה גפני: דניאל, הרי אני לא אלך בלי שאני אשמע אותך.

משה גפני: אני צריך רישיון חוץ מרישיון נהיגה אם אני מתראיין.

משה גפני: אני בסך הכול מתראיין לראיון אחד, לפריימריס.

שרון פרידמן: הרשות יכולה לקבוע כללים שמי שעוסק בייעוץ השקעות כללי.

משה גפני: אני מתראיין לעיתון.

משה גפני: אני צריך רישיון?

שרון פרידמן: הסעיף הזה מאפשר לרשות לקבוע שאתה צריך להירשם במרשם ולשלם אגרה.

דניאל אילון: זה לא הרשות.

דניאל אילון: בתקנות.

משה גפני: דניאל, עכשיו תגידי, אני אצטרך רישיון?

דניאל אילון: לא.

משה גפני: בקושי רישיון נהיגה יש לי.

דניאל אילון: רישיון נהיגה תצטרך.

דניאל אילון: התשובה היא לא.

דניאל אילון: יש הסמכה של השר לקבוע דרישת מרשם במסגרת תקנות.

דניאל אילון: אין לנו שום כוונה – אני מצהירה לפרוטוקול כאן – לקבוע דרישת מרשם כזאת על התופעה שאותה תיארת.

דניאל אילון: השארנו את הסמכות הזה, ובכוונה כתוב לסוגים של, כדי שאולי נייצר מרשם של אנליסטים בבתי השקעות, מי שפעולתו היא פעולת אנליזה.

דניאל אילון: יכול להיות שצריך כאן לשנות את הנוסח כדי שהנוסח ישקף את זה, אבל לא הייתה כל כוונה בתקשורת מהסוג אותו תיארת.

משה גפני: תסבירי שוב אבל תסבירי יותר פשוט.

משה גפני: את מסבירה מקצועית ואני לא מבין.

משה גפני: זאת אומרת, אם אני מתראיין בדה מרקר, השר יכול לחייב אותי.

דניאל אילון: לא השר אלא אתה.

דניאל אילון: אתה יכול לחייב אם אתה תאשר את התקנות האלה כאן.

משה גפני: אם אני רוצה להתראיין ברדיו, אני צריך רישיון לפי ההצעה שלכם עכשיו?

דניאל אילון: לא.

משה גפני: מתי אני כן אצטרך רישיון?

דניאל אילון: אם ייקבעו בהמשך תקנות שיקבלו את אישור ועדת הכספים.

משה גפני: מי יקבע את התקנות?

דניאל אילון: שר האוצר באישור ועדת הכספים של הכנסת.

משה גפני: בוועדת הכספים אני לא נשאר לעולם ועד.

משה גפני: יכול להיות כאן יושב ראש ועדה נורמאלי, לא כמוני, והוא יאשר כל מה שהשר אומר.

משה גפני: זאת אומרת, יצטרכו רישיון כי השר קבע באישור ועדת הכספים.

משה גפני: אני מתראיין ברדיו, אני צריך רישיון.

ענת מימון: יש הסמכה.

דניאל אילון: יש הסמכה.

דניאל אילון: צודקת.

אמנון כהן: לא פוליטיקאים.

משה גפני: מי אמר שלא?

משה גפני: מה דעתך שישב שר מגוש אחד ויוציא תקנות בגלל שיש אחד בגוש השני שיודע לדבר מאוד יפה, הוא מביא קולות אבל אין לו רישיון כי הוא למד רק בישיבה.

אמנון כהן: לא יהיה.

משה גפני: יהיה.

משה גפני: אני כבר יודע מי זה יהיה.

ציון פיניאן: לדוגמה השר עוזי לנדאו.

דניאל אילון: אני מבינה מה החשש.

משה גפני: לא חשש.

משה גפני: זה חד משמעי.

משה גפני: אנחנו הולכים להיות מדינת משטרה.

קריאה: אדוני צודק.

משה גפני: תעשה לי טובה, זה שאתה אומר לי שאני צודק, הורדת לי עכשיו מניות ברשות לניירות ערך.

דניאל אילון: אנחנו ביקשנו לשמר את הסמכות הזאת אך ורק לשירותי אנליזה, לבקשת הגופים ולא למה שמתואר כאן.

אודי אלוני: מצוין.

אודי אלוני: בואו נעביר את זה לאנליזה.

דניאל אילון: מבחינתנו, אם נצליח למצוא פתרון להגדיר את שירותי האנליזה כבר בסעיף ההסמכה עכשיו, אפשר לקבע את זה בתוך החוק עצמו שדרישת המרשם ככל שתיקבע בתקנות תהיה רק ביחס לשירותי אנליזה ולא ביחס לייעוץ בתקשורת.

דניאל אילון: אני רואה את החברים מהנהנים ולכן יכול להיות שנצליח להגיע לפתרון מסוג זה ובא לציון גואל.

אמנון כהן: בסדר.

אמנון כהן: כבוד היושב ראש, זה יבוא לפתרון.

משה גפני: איפה יבוא לפתרון?

דניאל אילון: כאן.

דניאל אילון: אתה תביא את זה לפתרון.

אמנון כהן: להכנה לקריאה שנייה ושלישית זה יבוא לפתרון.

אמנון כהן: אני מסכים אתך ואכן יש דברים במה שאתה אומר.

משה גפני: אז נוציא את זה מהקריאה הראשונה ונביא את זה לקריאה שנייה ושלישית.

אמנון כהן: למה להוציא?

אמנון כהן: צריך לראות את הפתרון שנביא.

משה גפני: נוציא את זה.

משה גפני: זאת תוספת.

דניאל אילון: אפשר בקריאה ראשונה לומר אנליזה ולא להידרש להגדרה עכשיו אלא להביא את ההגדרה בקריאה שנייה ושלישית.

משה גפני: יש עוד מישהו שרוצה להתייחס?

עודד אופק: עודד אופק, איגוד מנהלי הקרנות.

עודד אופק: ראשית, רק למען הסדר, אנחנו רוצים גם לומר תודה לרשות שישבה עם הנציגים של הגופים והייתה קשובה להערות שהיו לנו.

משה גפני: לא הבנתי.

משה גפני: למי אמרת תודה?

עודד אופק: לרשות ניירות ערך שישבה עם הגופים ושמעה את ההערות שהיו לנו, אבל לגבי חלק מהדברים אנחנו בכל זאת רוצים להעיר.

עודד אופק: בשונה מהמרשם שאנחנו מתייחסים אליו כאן שהוא יהיה בסמכות ועדת הכספים, לגבי הפרטים שיידרשו לגלות במהלך הראיונות או ההופעות במדיות השונות, זה ייקבע על ידי הרשות באופן עצמאי ולא יעבור דרך ועדת הכספים.

עודד אופק: אני רוצה להדגיש נקודה אחת ולהסביר למה אני מתכוון.

עודד אופק: כרגע יש לפחות שלושה סוגים שונים של דברים שצריך להציג – אם זה ניגוד עניינים, אם אלה עניינים מהותיים, אם אלה כישורים, השכלה וכולי.

עודד אופק: לצורך הדוגמה, ואני בכוונה נותן את הדוגמה כדי להדגיש את זה ונתן כאן גם חברי דוגמה אחרת בעיתון אבל אפשר לקחת את זה לרדיו, למדיה של טלוויזיה ולמדיה של עיתון.

עודד אופק: לצורך העניין, אם נתנו את הדוגמה של לילה כלכלי, יבואו ויבקשו מהמרואיין שיספר מה מצב השווקים, הוא יאמר שהוא עוצר כי הוא חייב לספר לו שיש לו שבע שנות השכלה והוא למד בתיכון עמל, עשיתי כך וכך ויש לי ניסיון כזה וכזה.

עודד אופק: בעיתון או בטלוויזיה או ברדיו, יותר משורה גילוי, זה בלתי אפשרי כי הראיון יסתיים, ושנית, זה לא פרקטי.

עודד אופק: לכן אנחנו מבקשים – וגם דיברנו על זה עם הרשות אבל חשוב לנו שזה יהיה ברור גם כאן – שבכל סוג של מדיה יהיו חייבים להתאים את הגילוי בצורה נאותה.

עודד אופק: אני רוצה לומר דבר אחד נוסף.

עודד אופק: היום הגילוי שנדרש הוא גילוי שצריך לומר אם יש עניין אישי בנושא וכן הודעה שהשיווק או הייעוץ אינו מהווה תחליף לשיווק המתחשב בנתונים או בצרכים המיוחדים של כל אדם.

עודד אופק: היום גם את זה העיתונים לא נותנים.

עודד אופק: אני רק מזכיר שמי שמופיע בעיתון או בטלוויזיה או במשהו אחר, אין לו שליטה על מה העיתון או הטלוויזיה עושים.

עודד אופק: זאת בחירה שלהם, זאת הפררוגטיבה של המדיה ולכן הוא עשוי להימצא חשוף היה והגוף התקשורתי אפילו הבטיח לו ואמר לו שהוא נותן לו גיבוי אבל בסופו של דבר הוא לא ייתן.

משה גפני: הבנתי.

משה גפני: יש עוד הערות?

ענת מימון: לגבי סעיף 3(ב)(2), גילוי של ניגוד עניינים.

ענת מימון: היום בחוק מדברים על עניין אישי ואתם מבקשים להפוך את זה לניגוד עניינים.

ענת מימון: איך אתם רואים את זה, מה ההבדל בין עניין אישי לגלוי של ניגוד עניינים?

שרה קנדלר: חוק הייעוץ משתמש בדרך כלל במושג ניגוד עניינים.

ענת מימון: עבורכם זה אותו הדבר.

שרה קנדלר: כן.

שרה קנדלר: זה אותו הדבר.

שרה קנדלר: אין הבדל.

מיקי ציביר: מה ניגוד העניינים?

שרה קנדלר: אומרים מהו העניין.

אודי אלוני: אנחנו יודעים שבתקשורת יש גם טוקבקים ויש תגובות.

אודי אלוני: במקום שיתחיל דיון לגופו של מה שנאמר, יתחיל דיון לגופו של בן אדם.

אודי אלוני: אם יש לו את הנכס עליו הוא מדבר, יתחיל דיון אם הוא בניגוד עניינים ואם הוא רוצה לקדם את זה.

אודי אלוני: אם הוא לא מחזיק, יאמרו שהוא לא מאמין במה שהוא אומר כי הוא לא מחזיק בזה.

משה גפני: יש הבדל משפטי בין האמירה ניגוד עניינים לעניין אישי?

משה גפני: אמירה משפטית שונה לחלוטין, אבל יכול להיות שזה בסדר.

משה גפני: בכל אופן, זאת אמירה שונה.

משה גפני: זה משהו אחר.

דניאל אילון: אם רואים איך מוגדר עניין אישי.

דניאל אילון: בחוק החברות יש כבר עניין אישי ורואים איזו פרשנות ניתנת לתוכו.

משה גפני: יש הבדל בין אישי לבין ניגוד עניינים.

דניאל אילון: אנחנו מוכנים שייאמר מהות העניין האישי.

שרה קנדלר: אין לנו בעיה לגבי המינוח.

משה גפני: אולי צריך לכתוב ניגוד עניינים, אבל זה משהו אחר.

דניאל אילון: אנחנו לא רואים בזה משהו אחר.

דניאל אילון: זה מאוד דומה לניגוד עניינים.

דניאל אילון: יש פסיקה שלמה על זה.

משה גפני: יבוא יועץ משפטי ויחלוק עליכם.

דניאל אילון: אנחנו לא רואים שיש הבדל כזה גדול.

משה גפני: הבדל עצום.

שרה קנדלר: כי סעיף 15 לחוק מדבר על ניגוד עניינים.

שרה קנדלר: רצינו שאותו מונח יהיה לאורך כל החוק.

שרה קנדלר: אין לנו בעיה לחזור לעניין אישי.

משה גפני: ניגוד עניינים יכול להיות איזה אינטרס פוליטי או אינטרס ציבורי או משהו אחר כשיש ניגוד עניינים.

משה גפני: נושא אישי, זה משהו שאני מרוויח מזה באופן אישי ומיידי.

דניאל אילון: אם מסתכלים על הפרשנות שניתנה לעניין אישי, למשל איך צריך לאשר עסקאות עם בעלי שליטה בחברות, רואים שהפירוש לקוח מעולם ניגודי העניינים.

דניאל אילון: רצינו ליישר קו טרמינולוגי אבל זה לא משהו כזה דרמטי.

ענת מימון: כשאתם מבקשים כישוריו, השכלתו וניסיונו המקצועי – הכוונה רק באוריינטציה לייעוץ.

שרה קנדלר: נכון.

דניאל אילון: לגמרי.

ענת מימון: צריך להדגיש את זה יותר.

ענת מימון: לגבי גילוי נאות של עניינים מהותיים לייעוץ ההשקעות.

ענת מימון: מה הכוונה?

ענת מימון: זה מאוד רחב.

ענת מימון: בנוסף לכל הכישורים והעניין האישי, צריך גם גילוי נאות של כל העניינים המהותיים.

דניאל אילון: למשל, אם אתה מייעץ על אופציה – אז הדברים שמאפיינים אופציה.

דניאל אילון: למהות, לעניין עצמו עליו אתה מדבר.

דניאל אילון: זה הלב.

ענת מימון: לדעתי זה נמצא כבר בסעיף הקודם, בעניין האישי.

שרה קנדלר: לא, עניין אישי זה למה אני נגועה.

דניאל אילון: אני אדגים.

דניאל אילון: לצורך העניין אני נותנת שירות אנליזה כאשר יש בידי את נייר הערך לגביו אני נותנת אנליזה.

דניאל אילון: לספר עניינים מהותיים זה לספר מהו נייר הערך עליו אני מספרת ומה האפיונים שלו ומה הריבית שלו.

שרה קנדלר: זה סעיף שקיים גם בייעוץ הרגיל.

דניאל אילון: לספר על הקשר האישי שלי אם אני מחזיקה את ניירות הערך האלה.

דניאל אילון: אלה שני דברים אחרים לחלוטין.

דניאל אילון: אנחנו לא חלוקי דעות.

דניאל אילון: אני שמעתי את עודד ושמעתי את אודי ואנחנו לא חלוקי דעות.

דניאל אילון: אם צריך לסדר את הנוסח כך שהוא ישקף את זה, אנחנו לא חלוקים.

משה גפני: למה צריך את כל זה?

משה גפני: זאת לא סתם אריכות?

דניאל אילון: תצליב זה לצד זה את ההוראות הקיימות היום על פי הנחיות הרשות בדרך לא דרך, זה המצב הנוכחי.

משה גפני: אני אגיד לך מה הבעיה שלי עם אריכות הדברים.

דניאל אילון: למה אריכות?

דניאל אילון: זה סעיף אחד.

דניאל אילון: תשים לב שחלק גדול מהפסקאות כאן, אלה תוספות שנעשו לאור הערות שקיבלנו מהגופים.

דניאל אילון: ישבנו לשיחות ארוכות עם הגופים על מנת להגיע למשהו שאפשר יהיה להשלים אתו, על מנת לומר שאלה יהיו רק דברים שייקבעו מראש ושזה לא יהיה פתוח אלא יהיה תחום.

ענת מימון: לגבי ההוראות של הרשות.

ענת מימון: גם אנחנו חושבים שאולי זה צריך להיות בתקנות.

דניאל אילון: אנחנו מוכנים לזה.

דניאל אילון: זאת לא הערה שקיבלנו עד עתה, אבל אנחנו מוכנים לקבל אותה.

ענת מימון: סדר.

ענת מימון: גם לגבי המרשם, אנחנו צריכים למקד ולחדד את זה כי כרגע ההסמכה היא מאוד מאוד רחבה.

דניאל אילון: אפשר להגיד שהמרשם יהיה לשירותי אנליזה ובהמשך נגדיר מה הם שירותי האנליזה כך שיהיה ברור שזה לא משהו שהם חוששים ממנו.

ענת מימון: בסדר.

ענת מימון: נמשיך.

ענת מימון: 3ג.

ענת מימון: חובות בעל רישיון לגבי נכסים אחרים חובות החלות על בעל רישיון או תאגיד בנקאי במתן ייעוץ השקעות או שיווק השקעות יחולו עליו בעת מתן שירות כאמור גם אם תוצאת השירות היא המלצה ללקוחו בקשר לנכסים שאינם ניירות ערך או נכסים פיננסיים (להלן – נכסים אחרים).

ענת מימון: על אף האמור, היה בעל הרישיון מועסק בתאגיד בנקאי, יחולו עליו ועל התאגיד הבנקאי, לעניין נכסים אחרים המוצאים על ידי התאגיד הבנקאי, הוראות פרק ג' וסעיף 25(ב1) החלות על בעל רישיון משווק.

משה גפני: הערות.

שרון פרידמן: אין לי הערה אלא שאלת הבהרה.

שרון פרידמן: האם כאשר ניתנת ראש המלצה לגבי נכס אחר, לא כחלק מייעץ השקעות, אתם מצפים שבעל הרישיון?

דניאל אילון: לא.

שרה קנדלר: זה רק במהלך תהליך יעוץ שנעשה וההמלצה היא על נכס אחר.

שרה קנדלר: אי אפשר להימנע מהחלת חוק הייעוץ בזה שאתה לא ממלא חובה של חוק הייעוץ.

שרון פרידמן: אם אני נותנת המלצה מראש על מט"ח?

דניאל אילון: נכנסת לדלפק של יועץ השקעות, אמרת שיש לך מאה אלף שקלים ושיגיד לך מה לעשות.

דניאל אילון: בא יועץ ההשקעות ואמר לך שאפשר לשים בקרן כספית, אפשר אג"ח, אפשר פיקדון בנקאי, אפשר קרן גידור.

דניאל אילון: זה לא נעצר במקום שזה לא נכנס תחת נכס פיננסי או נייר ערך אלא החובות שרובצות עליו כיועץ, הוא לא מאבד את הכובע של יועץ עם האחריות של זה.

דניאל אילון: אם יושבת מולו זקנה בת תשעים ומדובר בפיקדון בנקאי שהיא יכולה למשוך אותו בעוד עשר שנים, הוא צריך לספר לה על זה.

דניאל אילון: זה מה שזה אומר, אבל זה לא מרחיב את זה.

דניאל אילון: אתה עדיין יכול להגיע למישהו שהוא לא יועץ השקעות ולקבל את השירות, אתה עדיין יכול להורות לו מה אתה רוצה לרכוש ולא חלות החובות.

דניאל אילון: זה רק כשאתה בא אליו במסגרת ייעוץ רחב, בתוך תהליך הייעוץ.

דניאל אילון: אנחנו מבהירים את המצב הקיים.

דניאל אילון: זה סעיף שהוא עמדת הרשות גם למצב הדין הנוכחי.

מיקי ציביר: את מתכוונת למצב שיש הסכם ייעוץ?

דניאל אילון: לאו דווקא שיש הסכם.

דניאל אילון: זה מקים את החובה לייצר הסכם.

דניאל אילון: בא אליך מישהו ואמר את מה שאמרתי – אתה חייב בהסכם.

מיקי ציביר: זה השלב של אחרי ההסכם.

עודד אופק: אנחנו רוצים כמה הבהרות.

שרה קנדלר: באיזה כובע זה מעניין אתכם באיזו סיטואציה?

עודד אופק: את צודקת בשאלתך באיזה כובע זה מעניין אותנו כמנהלי קרנות כי זה לא בדיוק מעניין אותנו אלא שיכולים להיווצר מצבים מסוימים ואני לא חושב כרגע על כולם.

עודד אופק: אנחנו גם חושבים בכלל על השוק.

עודד אופק: אנחנו בדעה שהניסיון לפתור כאן בעיה היה בעצם כלפי היועצים בבנקים, אבל יכולים להיווצר מצבים שפונים למנהל תיקים לצורך העניין, ניגשים אליו ושואלים שאלה.

עודד אופק: אני אומר לו שיש לי מאה אלף שקלים ואני רוצה להשקיע ומנהל התיקים אומר לי שאשקיע את זה בפיקדון בנקאי.

עודד אופק: מבחינת

עודד אופק: כם, אם אני מבין נכון, הדוגמה הזאת לא חלה.

דניאל אילון: היא נכנסת.

דניאל אילון: אני מזכירה לך את הפרשיה שהגיעה לוועדת משמעת – אני לא מציינת את שמה מפני שכרגע זה נמצא בערכאות – ושם לא דובר בבנק אלא דובר בבית השקעות.

דניאל אילון: כאשר אתה מגיע לבית שעוסק בייעוץ השקעות ואתה מגיע ליועץ השקעות שיש לו מאחור סמל של מדינת ישראל ושלט שהוא יועץ, ואתה אומר שיש לך הרבה כסף בכיס, ואתה שואל אותו מה לעשות – הוא לא יכול להגיד לך ללכת לפיקדון בנקאי.

דניאל אילון: הוא יכול להגיד לך אבל זה כפוף להוראות שהוא צריך לבדוק את בירור הצרכים שלו וכיוצא באלה הוראות שקמות יחד עם זה.

דניאל אילון: זאת התשובה לשאלתך.

עודד אופק: כן, אבל יש כאן חובות נוספות.

עודד אופק: לא רק בירור הצרכים.

עודד אופק: אם ניקח את הדוגמה הזאת ונגיד שנערך בירור צרכים ונחתם הסכם בכתב, חלף שבוע והוא אומר שיש לו מאה אלף שקלים נוספים אותם הוא רוצה להשקיע בפיקדון.

דניאל אילון: זה לא בפנים.

דניאל אילון: זאת הוראה ישירה כמו היום.

דניאל אילון: זה לא במסגרת הליך הייעוץ.

עודד אופק: תחת הדוגמה הקודמת, אם אותו מנהל תיקים יושב וצריך להמליץ לצורך העניין על פיקדון בנקאי – סתם אני נותן כדוגמה – אין לו שום כלי, לדעתי, לעמוד בחובות האמונים והזהירות שלו כפי שאתם מבקשים ולבדוק את כל הפיקדונות ומה הריביות שלהם בבנקים, לעשות שיחות לכל אחד מהסניפים ולדעת.

עודד אופק: אין לו מערכות שמותאמות לזה.

שרה קנדלר: אם הוא לא יכול לתת ייעוץ.

עודד אופק: זה הגורם אליו פונים כדי לקבל עמדה בקשר לייעוץ השקעות.

עודד אופק: מדי פעם עם ייעוץ ההשקעות או עם ניהול תיקים עולים דברים נוספים.

עודד אופק: לדוגמה פיקדון בנקאי, לדוגמה מט"ח, אבל הוא לא יכול לעשות בדיקה לגבי כל ההיבטים השונים.

שרה קנדלר: אם הוא משווק בבית השקעות – ורובם משווקים ברוטציה שיווקית – אבל הוא לא חייב לבדוק אלא יכול לומר שהוא ממליץ רק על זה כי על זה יש לו את המידע.

עודד אופק: אבל עדיין חלות עליו חובות אמון, גם אם הוא ממליץ על המוצר של הבית.

שרה קנדלר: נכון, אבל אין לו חובה לבחון את כל הארסנל.

עודד אופק: השאלה על מה תחול עליו החובה.

עודד אופק: זה בדיוק העניין.

עודד אופק: אנחנו רוצים את ההבהרה הזאת, איך אתם רואים את ההיבט הספציפי הזה כשנכנס אליו מישהו ונאמר שמחילים עליו את כל החובות כמו שאנחנו רוצים להחיל, איך הוא אמור להתייחס לחובות האלה?

עודד אופק: אם נאמר שהוא יוצא ידי חובתו בכך שהוא רשאי להציע את המוצרים של הבית.

מיקי ציביר: תתעדו את האירוע הזה ותעצרו כאן.

מיקי ציביר: זה שהוא אמר לו שהוא לא משקיע בניירות ערך.

מיקי ציביר: נקודה.

מיקי ציביר: שילך למוצרים אחרים ובמוצרים אחרים, אם הוא יכול את המוצרים של הבית, אז המוצרים של הבית כמו כל פקיד אחר בבנק או בבית ההשקעות, ואם אלה מוצרים שצריכים לבדוק אותם – נדל"ן, השקעות – רוצים שהוא ילך ויחפש לו מה עדיף?

מיקי ציביר: לא הגיוני.

שרה קנדלר: חלות עליו החובות.

משה גפני: הבנקים מסכימים לסעיף הזה?

רן ונגרקו: אנחנו לא מסכימים.

משה גפני: אז למה אתם שותקים?

רן ונגרקו: אנחנו לא שותקים.

רן ונגרקו: אני רואה שהסוגיה הזאת דרוש לה עוד ליבון ויש לי גם סיכום עם חבר הכנסת כהן.

משה גפני: תגידו שאתם מפחדים.

משה גפני: זה הכול.

משה גפני: זה בסדר וזה לגיטימי.

טיבי רבינוביץ: לא מפחדים אדוני.

טיבי רבינוביץ: מכבדים את הסיכום.

משה גפני: מה הסיכום?

טיבי רבינוביץ: אתם רוצים להעביר את זה בקריאה ראשונה.

משה גפני: אתה מדבר אל אמנון כהן בדרך של כבוד, אתם.

יעקב אדרי: לא הבנתי לגבי הסיכומים.

יעקב אדרי: מה זה בדיוק?

אמנון כהן: חבר הכנסת אדרי, לפני שמגיעים עם הצעת חוק, עושים תיאומים עם גופים כדי לראות אם מישהו מתנגד.

אמנון כהן: אז מקיימים משא ומתן כדי לא לגזול את זמנה של הוועדה.

אמנון כהן: אלה הסיכומים אליהם הגענו פחות או יותר.

אמנון כהן: אי אפשר להגיע למאה אחוזים.

אמנון כהן: זה טיב העבודה וזה לא משהו סודי שנעשה בחדרי חדרים.

אמנון כהן: הכול נאמר לפרוטוקול והכל על השולחן.

יעקב אדרי: מזל שהם לא אומרים על זה מילה.

אמנון כהן: באת עכשיו אבל הם דיברו קודם לכן.

משה גפני: אתם רוצים להגיד משהו או לא?

אמנון כהן: בדיון לקראת הקריאה השנייה והשלישית.

משה גפני: לא, אני לא מסכים.

משה גפני: אני אעצור את הדיון.

משה גפני: אני רוצה שתגידו עכשיו.

משה גפני: יש כאן בעיות.

אמנון כהן: לא אמרתי שאין בעיות.

משה גפני: שיגידו מה הבעיות.

אמנון כהן: יש בעיות אחרות מעבר לאלה שעל השולחן.

אמנון כהן: יש בעיות.

אמנון כהן: יש התחייבויות ועכשיו הבנתי שזה כך.

אמנון כהן: היית אומר לי בבוקר.

אודי אלוני: איפה מתכנסת הוועדה המקבילה ששם אני יכול גם להצטרף לכל התיאומים האלה?

אודי אלוני: אני לא יודע.

אודי אלוני: גם אני רוצה להצטרף לתיאומים האלה.

אודי אלוני: זה נראה לי מוזר.

משה גפני: זה ממש לא.

אודי אלוני: או שעושים דיון או שלא עושים דיון.

משה גפני: נמשיך.

משה גפני: למה אתה הולך?

אמנון כהן: הבנתי.

אמנון כהן: מה יש לי לעשות?

משה גפני: אני עוד לא מסיים את הדיון.

משה גפני: אתם רוצים להתייחס?

רן ונגרקו: יש לנו בעיה קשה עם הסעיף הזה בנוסח שלו.

רן ונגרקו: הנוסח הזה לוקח למעשה את כל החובות שחלות היום על יועצים שהם יועצים בניירות ערך ובנכסים פיננסיים ומעתיק אותן למעשה בצורה מלאה על "ייעוץ", כי אין ייעוץ בתחום של פיקדונות, גם על תחום של הפיקדונות.

רן ונגרקו: זה למעשה אומר סנקציות מינהליות סכומים של עד 25 אלף שקלים, סנקציות מינהליות בסכומים של 10,000 שקלים ו-15 אלף שקלים, סנקציות פליליות.

רן ונגרקו: לדעתנו מה שהרשות ניסתה להשיג בסופו של דבר, זה לא הנוסח הזה.

רן ונגרקו: הם רצו משהו מאוד פשוט, הם רצו משהו שמקובל עלינו ולדעתנו הנוסח הזה פשוט מביא את זה לתחומים אחרים לגמרי.

רן ונגרקו: לכן אנחנו מתנגדים לסעיף הזה.

רן ונגרקו: לדעתנו אין בו צורך.

דניאל אילון: מה שרצינו היה כתוב בטקסט.

דניאל אילון: התיקונים שנעשו כאן הם לאחר שיג ושיח ארוך עם איגוד הבנקים וכך למשל אפשר לראות בתיקונים שביקשו מאתנו הבנקים ואמרו איך הם יכולים ללכת ולבדוק פיקדונות בנקאיים שמוציא בנק אחר?

דניאל אילון: הרי ברור מאליו שיש לנו הסטה ויש כאן אינטרס של הבנק להמליץ דווקא על פיקדונות בנקאיים שאותו בנק מוציא.

דניאל אילון: חסכנו את זה מהם וכתבנו למשל שיחולו על התאגיד הבנקאי לעניין נכסים אחרים המוצעים על ידי התאגיד הבנקאי.

דניאל אילון: זה תוצר של שיג ושיח אתם.

דניאל אילון: כעת נאמר שהם כן מבינים את הרעיון, הם כן רוצים את הרעיון אבל יש להם דרך אחרת לבטא אותו.

דניאל אילון: הדיונים היו עוד לפני הפגרה.

טיבי רבינוביץ: שלחנו.

דניאל אילון: אתמול שלחתם.

דניאל אילון: ראינו מה ששלחתם ולא היה נראה לנו מה ששלחתם כמשקף את השיג ושיח שהיה בינינו קודם לכן.

דניאל אילון: שוב אנחנו אומרים שלתפיסתנו, לרבות האכיפה המינהלית שכאן מרימים אותה על נס, זה המצב הנוכחי.

דניאל אילון: יתרה מזאת, זה המצב הנוכחי שאנחנו הבענו ביחס למוצרים אחרים עוד ערב הכנסתם לחוק, ואני מדברת על המוצרים המובנים, במכתב משותף יחד עם הפיקוח על הבנקים שעוד ב-2003 הפצנו לכל מנכ"לי הבנקים.

דניאל אילון: לכן לתפיסתנו זה המצב הנוהג וכך הכריעה ועדת המשמעת שקיבלה את עמדת הרשות ביחס למצב הנוהג.

משה גפני: היא אומרת שהניסוח הזה הוא פרי דיון אתכם.

רן ונגרקו: רחוק מהאמת.

רן ונגרקו: אני מצטער להגיד את זה אבל רחוק מאוד מהאמת.

משה גפני: מה המרחק?

רן ונגרקו: המרחק הוא מרחק מכאן ועד קנדה.

רן ונגרקו: זה המרחק.

רן ונגרקו: יש טכניקה של רשות ניירות ערך שבגדול מקובלת עלינו ואין לנו בעיה כי הם באים להבהיר את המצב.

רן ונגרקו: הם לא אומרים שזה משהו חדש.

רן ונגרקו: בדברי ההסבר כאן כתוב שהם מבהירים מצב קיים.

רן ונגרקו: שוב, אני לא יודע למה כל פעם צריך להבהיר ולהבהיר וכשהולכים להבהרה, ביקשו להבהיר עוד משהו.

רן ונגרקו: הדבר הזה הוא חדש לחלוטין.

רן ונגרקו: מדובר כאן באיום משמעותי על יועצי השקעות בבנקים.

רן ונגרקו: אנחנו נמצאים כיום במצב שכבר נמצא באובר רגולציה ובאובר פחד.

רן ונגרקו: היועצים היום חיים בפחד והיום אתם באים ואומרים להם שאתם, רשות ניירות ערך, אתם גם רשות הפיקדונות.

רן ונגרקו: אתם אומרים: אתם מייעצים בפיקדונות, אתם כפופים לאכיפה מינהלית ולעבירות פליליות.

רן ונגרקו: אנחנו חושבים שזה לא צריך להיות כתוב.

רן ונגרקו: דרך אגב, הטכניקה הזאת של לרשום נכסים אחרים, היא נחמדה.

רן ונגרקו: כולנו יודעים שמה שמדובר כאן, אלה פיקדונות בנקאיים.

דניאל אילון: לא הסתרתי.

דניאל אילון: פיקדונות בנקאיים בוודאי הם אחד הנכסים המרכזיים אליהם אנחנו מכוונים.

רן ונגרקו: אני מדבר על הדרך.

רן ונגרקו: בסופו של דבר לבוא ולקבוע על הסעיף התמים הזה לכאורה שבא להבהיר.

משה גפני: בסדר.

משה גפני: הבנתי.

משה גפני: תמשיכי.

ענת מימון: 5.

ענת מימון: תיקון סעיף 16א בסעיף 16א לחוק העיקרי, סעיף קטן (ד) – בטל.

ענת מימון: זה סעיף שקובע גילוי נאות, ניגוד עניינים והעדפה בשיווק השקעות.

ענת מימון: כאן אנחנו מוחקים את הסעיף שמתייחס לגבי כלי תקשורת כי יש כבר את הסעיף הכללי.

ענת מימון: 5.

ענת מימון: תיקון סעיף 26 בסעיף 26 לחוק העיקרי, סעיף קטן (ד) – בטל.

ענת מימון: זה לגבי דיווחים ללקוח של מנהל תיקים.

ענת מימון: קובעים שלא יהיה פרט מטעה ואנחנו קובעים את זה בהמשך.

ענת מימון: 6.

ענת מימון: תיקון סעיף 27 בסעיף 27 לחוק העיקרי, סעיף קטן (ז) – בטל.

ענת מימון: גם כאן יש את הסעיף הכללי בהמשך שמייתר את הסעיף הזה.

ענת מימון: 7.

ענת מימון: הוספת סעיף 27ד אחרי סעיף 27ג לחוק העיקרי יבוא – "27ד.

ענת מימון: מידע לא נכון ופרט מטעה (א) במתן ייעוץ או שיווק, לרבות בהפניה למתן שירותים אלה או בפרסומם, לא ייכלל מידע לא נכון.

ענת מימון: (ב) בדיווח, בהודעה או במסמך המוגשים לרשות לפי חוק זה או הנמסרים ללקוח לפי סעיפים 26 או 27ג, לא יהיה פרט מטעה".

משה גפני: הערות.

רן ונגרקו: אני ממשיך במה שהתחלתי לומר קודם.

רן ונגרקו: כאן מדובר במשהו חדש.

רן ונגרקו: אני עשיתי סריקה בחקיקה הישראלית.

רן ונגרקו: הוא חדש אבל ברמה שבחקיקה הישראלית כולה אין בעל מקצוע אחד – והתלבשו כאן שוב על יועצי ההשקעות – שיש לו חובה או איסור למסור מידע לא נכון.

רן ונגרקו: היועצים של הבנקים עושים, אני לא מגזים, בסביבות עשרות, אם לא מאות, ייעוצים בחודש.

רן ונגרקו: מדובר על מסה מאוד גבוהה של ייעוצים.

משה גפני: צריך לשקר?

רן ונגרקו: אף אחד לא צריך לשקר.

רן ונגרקו: אני מציע שבכל חוק מהיום כתוב שכל מי שמוזכר בחוק הזה, לא ישקר וימסור מידע נכון.

רן ונגרקו: זה מקובל.

רן ונגרקו: אם זה בכל החקיקה הישראלית, בכל חוק, כולם צריכים לעשות את זה.

רן ונגרקו: אני חושב שזה לא הוגן.

משה גפני: אבל הכנסת לוקחת תמיד מה שהוא מותר.

משה גפני: אתמול למשל לקחו רק על רישום נישואין שאפשר להירשם בכל מקום בארץ.

משה גפני: שאלתי למה לא על דברים אחרים ואמרו לי שמתחילים קודם בזה.

משה גפני: קודם מתחילים אתכם.

טיבי רבינוביץ: בהרבה דברים מתחילים אתנו.

משה גפני: מה איכפת לך?

משה גפני: אתם הרי לא משקרים.

רן ונגרקו: אני רוצה להזכיר שאם היועץ נותן מידע לא נכון - ובלילה הוא כל הזמן יחשוב אם הוא נתן מידע לא נכון או כן נכון - מה זה מידע לא נכון?

רן ונגרקו: מה זה מידע לא נכון?

טיבי רבינוביץ: הבורסה משתנה כל רגע.

רן ונגרקו: הוא כפוף לשנת מאסר או קנס של 146 אלף שקלים, ואם הרשות תהיה בסדר אתו ותיקח אותו לאכיפה מינהלית, הוא כפוף רק ל-25 אלף שקלים.

שרה קנדלר: רק אם היה עליו לדעת.

רן ונגרקו: רק אם היה עליו לדעת, אם הוא ידע ולא ידע, ואתם כמובן תגידו שהוא לא ידע.

משה גפני: היום אם הוא משקר, הוא לא מקבל עונש?

משה גפני: אם לא מתקנים את החוק.

דניאל אילון: היום היינו אומרים שזאת הפרת חובת זהירות.

רן ונגרקו: אז תישארו עם זה.

דניאל אילון: יש כאן תפיסת החבל משני קצותיו.

דניאל אילון: אחד, אומרים לנו שלא יכול להיות שאתם תלמדו את השוק מה הדין בדרך האכיפה.

דניאל אילון: כלומר, הדין יהיה עמום ואז תאכפו ותתלוננו שהדין לא היה ברור כי חשבנו שזה מותר.

דניאל אילון: אמרנו שיש אי בהירות, עובדה שאנחנו חלוקים בנוסחים, חשבתי שאנחנו משקפים את ההסכמה שלנו, וכאן אני שומעת שהמרחק מהאמת הוא רחוק.

דניאל אילון: אז עובדה שרצוי היה להבהיר את הדברים מראש.

משה גפני: מה אומר החוק היום?

משה גפני: אני יועץ השקעות, מה אומר החוק עלי?

רן ונגרקו: מותר חופשי לתת ייעוץ.

משה גפני: אני שואל את הרשות.

משה גפני: עם כל הכבוד, אתה לא הרשות.

משה גפני: אתם, איגוד הבנקים, מרוויחים הרבה כסף והם לא.

משה גפני: נכון שאתם לא מרוויחים הרבה כסף?

דניאל אילון: זה בדיון אחר שאתה לא מעלה להצבעה.

משה גפני: סתם, זה היה בהומור.

משה גפני: לא התכוונתי שאתם מרוויחים ולא התכוונתי שאתם לא מרוויחים.

שרה קנדלר: היום יש חובה לנהוג בזהירות.

שרה קנדלר: אנחנו חושבים שבזהירות זה גם לא לומר מידע לא נכון.

משה גפני: אם אני אמרתי מידע לא נכון, הייתי צריך לדעת, ידעתי ואמרתי מידע לא נכון – מה הדין שלי?

שרה קנדלר: יש הפרה מינהלית.

משה גפני: ואז מה עושים לי?

משה גפני: מה העונש היום?

שרה קנדלר: אני חושבת 15 אלף שקלים ליחיד.

משה גפני: אתם רוצים להעלות את השיעור?

שרה קנדלר: לא, לא מעלים.

משה גפני: אז מה הבעיה?

שרה קנדלר: אנחנו עושים משהו קונקרטי.

שרה קנדלר: זאת הפרה קונקרטית.

שרה קנדלר: זה היה משהו במסגרת חובת זהירות ועכשיו אנחנו מכניסים את זה לחובה ספציפית קונקרטית שאסור לתת מידע לא נכון.

משה גפני: גם קודם היה אסור לתת מידע לא נכון.

שרה קנדלר: נכון, אבל זה היה במסגרת חובת הזהירות הכללית, על יועץ ההשקעות להיזהר ולפעול רק לטובת הלקוח.

דניאל אילון: כתבנו את מה שהיה ברור בעינינו מאליו, שאסור שייכלל פרט מטעה במסגרת פעולת ייעוץ.

משה גפני: דניאל, דיברת אתם על זה?

דניאל אילון: בוודאי שכן.

שרה קנדלר: ואפילו צמצמנו את איגוד הבנקים.

דניאל אילון: קיימנו אתם ישיבה.

דניאל אילון: אני רוצה לומר גם איזה כיווצים עשינו לאור ההערות שהתקבלו.

משה גפני: היא אומרת שדיברו אתכם.

רן ונגרקו: כתוצאה מהמשא ומתן הסכמנו שאם בדיווח שלנו לרשות ניירות ערך או ללקוחות נמסר מידע מטעה או פרט מטעה.

משה גפני: פסקה (ב).

רן ונגרקו: פסקה (ב).

רן ונגרקו: ראשית, בשום פנים ואופן לא הסכמנו ל-(א).

משה גפני: זה עלה בדיון שלכם ולא הסכמתם?

רן ונגרקו: זה עלה בדיון.

רן ונגרקו: אמרנו לרשות מה שאנחנו אומרים היום.

רן ונגרקו: יותר מזה, כבר הרבה זמן אנחנו אומרים לרשות ניירות ערך שמאז האכיפה המינהלית והסלאמי שאנחנו רואים כשאנחנו מגיעים לדיונים כאן, יש עוד חתיכה ועוד חתיכה ועוד חתיכה, מערכי הייעוץ של הבנקים היום נמצאים בהיסטריה ובחשש עד כדי שיתוק.

רן ונגרקו: אני אומר ישירות.

רן ונגרקו: לגבי הסעיף הקודם, סעיף 3(ג), אנחנו חוששים שאם הרשות תגיד בפיקדונות בנקאיים אתם משווקים ואתם כאלה ויש עליכם חובות כאלה ואחרים, היועצים, כמו שאנחנו מכירים את הפחד שלהם היום, לא ייעצו בזה.

משה גפני: בסדר.

משה גפני: תמשיכי לסעיף 9.

ענת מימון: 9.

ענת מימון: תיקון סעיף 38ח בסעיף 38ח לחוק העיקרי – (1) בפרט (1), אחרי "שיווק השקעות" יבוא "ולעניין הפרה שעניינה ייעוץ השקעות כללי או שיווק השקעות כללי גם בידי יחיד שאינו בעל רישיון".

ענת מימון: (2) בפרט (3), בסופו יבוא "למעט לעניין הפרות שעניינן ייעוץ השקעות כללי או שיווק השקעות כללי שיחולו לגביהן הוראות פרט (1)".

ענת מימון: (3) בפרט (4), בסופו יבוא "למעט תאגיד שאינו בעל רישיון ואינו תאגיד בנקאי בנוגע להפרות שעניינן ייעוץ השקעות כללי או שיווק השקעות כללי שיחול לגביהן פרט (5)".

ענת מימון: (4) אחרי פרט (4) יבוא: "(5) לעניין מפר שהוא תאגיד שאינו בעל רישיון ושאינו תאגיד בנקאי בנוגע להפרות שעניינן ייעוץ השקעות כללי או שיווק השקעות כללי – בסכום מרבי של 500 אלף שקלים חדשים".

ענת מימון: סכומי העיצום הכספי באכיפה מינהלית.

משה גפני: יש הערות?

משה גפני: אין.

משה גפני: תמשיכי.

ענת מימון: 10.

ענת מימון: תיקון סעיף 390 בסעיף 39 לחוק העיקרי, בסעיף קטן (ב) – (1) אחרי פסקה (1) יבוא "(1א) כלל פרט מטעה או מידע לא נכון בניגוד להוראות סעיפים 3ב(ג) ו-27ד".

ענת מימון: (2) פסקה (11) – תימחק.

ענת מימון: זה סעיף העונשין.

משה גפני: הערות.

רן ונגרקו: הסעיף שמתקשר למה שאמרנו קודם, שמטיל על היועץ שמסר מידע לא נכון מאסר שנה או קנס של 146 אלף שקלים.

דניאל אילון: אם הוא עשה את זה במודעות, במודעות פלילית.

רן ונגרקו: מי יקבע את זה?

משה גפני: מה המצב לפי החוק הקיים היום אם הוא עשה את זה במודעות פלילית?

דניאל אילון: אני רוצה שהחוק יהיה לפני.

דניאל אילון: אני לא רוצה להשיב לך בלי שהוא לפני.

דניאל אילון: אני צריכה לבדוק.

דניאל אילון: אני לא יודעת להגיד לך קונקרטית אם יש היום חובה תחת סעיף 39 בחוק הייעוץ, אבל בהרבה מאוד מקרים כשאין חובה קונקרטית, היו הולכים לפי חוק העונשין.

דניאל אילון: היו אומרים שזאת גניבה, השגת דבר במרמה, אגב כזב, רישום כוזב במסמכי תאגיד.

משה גפני: תגידו מה אומר החוק הקיים כדי שנדע מה השינוי.

דניאל אילון: ברי לכל שאם יועץ בא ואומר שהריבית היא חמישה אחוזים והיא תהיה עשרה אחוזים.

משה גפני: את מתכוונת שאסור לשקר.

דניאל אילון: נכון.

דניאל אילון: אסור לשקר מתוך מודעות.

קריאה: זה גם יכול להיות בתום לב.

דניאל אילון: זה לא בתום לב.

דניאל אילון: סעיף 39 לחוק העונשין.

דניאל אילון: זה רק במודעות.

משה גפני: דניאל, אני יכול לסדר לך פגישה אתם.

דניאל אילון: הייתה.

משה גפני: כנראה היא לא הספיקה.

משה גפני: אני רוצה לדעת דבר אחד מאוד פשוט.

משה גפני: מה אנחנו הולכים לעשות בחקיקה?

משה גפני: לא להטיף לנו עכשיו ציונות שאסור לשקר.

משה גפני: אסור לשקר, בסדר.

משה גפני: אני רוצה לדעת מה ההבדל, מה המצב החוקי היום באותה פעולה אליה מתייחס הסעיף ומה הולך לקרות אחרי התיקון.

שרה קנדלר: היום עבירה פלילית היא רק לגבי מידע שמוסרים לרשות.

שרה קנדלר: דיווח לרשות או בקשת רישיון לרשות.

שרה קנדלר: אנחנו מוסיפים עכשיו.

משה גפני: רגע.

משה גפני: מה לא?

שרה קנדלר: בכל האינטראקציה מול הלקוח, אין.

משה גפני: זאת אומרת, אם אני משקר, אני יועץ השקעות ומשקר את הלקוח, אין עבירה.

דניאל אילון: זה לא שאין עבירה.

דניאל אילון: אין עבירה לפי חוק הייעוץ.

דניאל אילון: זה לא שאין עבירה לפי הדין הכללי.

משה גפני: אני שואל שאלה.

משה גפני: אני נמצא במדינה בה יש רשות אכיפה אחת.

משה גפני: אני מסרתי מידע ללקוח ושיקרתי אותו, פסקה (א) שלכם במקרה הזה.

משה גפני: ההוא תובע אותי לדין.

דניאל אילון: שיורידו את הסעיף הזה.

משה גפני: אני מתנגד להוריד.

משה גפני: אני רוצה להבין לפני שאני מוריד.

משה גפני: אני מסרתי מידע שקרי ללקוח.

משה גפני: הלקוח הזה שנתתי לו מידע שקרי מתלונן ברשות לניירות ערך.

משה גפני: מה דינו של היועץ?

ציון פיניאן: מעלים אותך בדרגה.

משה גפני: מה הדין היום?

דניאל אילון: אין היום עבירה בתוך חוק הייעוץ.

משה גפני: זאת אומרת, אני ממשיך לייעץ כרגיל והכל בסדר.

דניאל אילון: לא.

דניאל אילון: אין היום עבירה בתוך חוק הייעוץ שקובעת שהדבר הזה אסור, אבל רשות ניירות ערך חוקרת לא רק עבירות של חוק הייעוץ אלא גם עבירות שנעשו בקשר עם פעולת הייעוץ.

דניאל אילון: כך למשל, אני אדגים, יש הרשעה של עודד דסה, הפרה של חוק החברות.

דניאל אילון: ההפרה של חוק החברות הייתה שהוא לא אישר את העסקות באופן שקבוע בחוק החברות.

דניאל אילון: האם יש סנקציה פלילית בחוק החברות הזה?

דניאל אילון: לא.

דניאל אילון: אבל מה אמר בית המשפט?

דניאל אילון: הדבר הזה הוא גניבה ולכן הרשות חקרה את זה, העמידה לדין ואף הביאה להרשעה.

דניאל אילון: לכן השאלה היא האם במהות קודם ניתן היה לשקר במודעות והתשובה היא לא.

דניאל אילון: קבענו לזה הוראה קונקרטית.

דניאל אילון: אם זה הרעש הגדול שהעבירה הקונקרטית נקבעה, אפשר להסיר את זה.

משה גפני: הבנתי.

משה גפני: רן, מה איכפת לך?

משה גפני: הרי בלאו הכי היועץ עומד לדין, בלאו הכי הרשות חוקרת אותו, אז מה איכפת לך שזה יפורט בתחום של ייעוץ השקעות?

משה גפני: בלאו הכי הוא ייענש.

רן ונגרקו: המצב כיום הוא לא מצב בו יוצרים מקצוע חדש.

משה גפני: השאלה שלי מורכבת משני חלקים.

משה גפני: ככל הנראה אתה מסכים שליועץ אסור לשקר.

רן ונגרקו: לאף אחד אסור לשקר.

רן ונגרקו: כתוב.

רן ונגרקו: זה ציווי.

משה גפני: כתוב בתורה, מדבר שקר תרחק.

ציון פיניאן: לא כולל את הבנקים.

משה גפני: זה בהומור.

משה גפני: אתה נחרץ בעניין הזה שאסור לו לשקר.

משה גפני: אם הוא משקר, יש עונש וכך זה כבר היום בלי התיקון לחוק.

משה גפני: מה איכפת לך שמפרטים את זה?

משה גפני: למה היועצים בפאניקה?

רן ונגרקו: היועצים בפאניקה כי במספר השנים האחרונות נוצר מצב שהמקצוע הזה הפך להיות מקצוע נון-גראטה אצל העובדים.

רן ונגרקו: זאת תופעה שאנחנו רואים אותה היום.

רן ונגרקו: אנשים לא רוצים לעבוד במקצוע הזה והוא מוקצה.

רן ונגרקו: אנחנו מנסים, בשיתוף עם רשות ניירות ערך, והבאנו את זה לידיעתה, לעצור את התהליך הזה כי הוא מזיק לכולם, הוא מזיק לנו והוא מזיק לרשות והוא יזיק גם ללקוחות.

משה גפני: לענייננו.

רן ונגרקו: לענייננו.

רן ונגרקו: מדובר במשהו שהוא מיותר.

רן ונגרקו: כמו שאתה אמרת, ברור שאסור לשקר, אבל ללכת ולהוסיף על זה עכשיו בחוק, והיועצים מודעים לדברים האלה כי אנחנו מעבירים את הדברים האלה, והוועדים מעבירים אותם.

משה גפני: אבל לא מוסיפים כלום.

רן ונגרקו: מוסיפים חובה מפורשת בחוק עם איסור פלילי, עם סנקציה של מאסר של שנה.

משה גפני: בין כה וכה הוא קיים היום אלא שהוא לא קיים בייעוץ השקעות.

רן ונגרקו: הוא לא קיים היום.

רן ונגרקו: אני חולק על מה שאמרה רשות ניירות ערך, אם זה מה שהיא אמרה.

רן ונגרקו: הוא לא קיים היום בחוק ניירות ערך.

משה גפני: אבל אסור לשקר.

רן ונגרקו: לאף אחד אסור לשקר.

רן ונגרקו: על זה אני לא חולק.

משה גפני: לדבריך אסור לשקר.

רן ונגרקו: חד וחלק, אסור לשקר.

משה גפני: היום יש עונש.

משה גפני: אם מישהו משקר, יש עונש ונתנו לנו דוגמה.

אברהם מיכאלי: אם הוא היה אומר שמותר לשקר, הייתה מאשר?

משה גפני: לגבי הנושא של השקרים יש לי הרבה מה לומר.

משה גפני: אנחנו גם חתמנו על הסכם קואליציוני, אז מה, לא שיקרו אותנו?

משה גפני: שיקרו.

משה גפני: הוא אומר באופן נחרץ שאסור לשקר.

משה גפני: היום יש עונש.

משה גפני: יועצי השקעות הם אנשים אינטליגנטיים.

רן ונגרקו: אני לא רוצה שתהיה עליהם חרב ספציפית עליהם להבדיל מכל מי שעובד אתם בסניף, והם עובדים בסניף כתף אל כתף עם אנשים כמוהם.

משה גפני: הבנתי את הוויכוח.

אודי אלוני: יועץ השקעות הוא לא בן אדם עצמאי שמביא את כל הדעות שלו מהבית לייעוץ.

אודי אלוני: זאת אומרת, הוא מקבל הרבה מאוד מערכים של עזרה.

אודי אלוני: אנליסטים עוזרים לו, כלכלנים עוזרים לו, העיתונים עוזרים לו וכל מיני הדרכות כאלה ואחרות.

אודי אלוני: הוא יכול להביע איזושהי דעה שהוא מאמין בה, אבל היא לא נכונה לאותו רגע.

אודי אלוני: אז פתאום על משהו שמישהו כתב באיזשהו חדר והוא טעה, עכשיו הוא יקבל את העונש.

משה גפני: אפשר לגשר על העניין הזה.

משה גפני: תמשיכי.

ענת מימון: 11.

ענת מימון: תיקון התוספת השנייה בתוספת השנייה לחוק העיקרי – (1) בחלק א' - (א) במקום פרט (1) יבוא: "(1) עוסק בייעוץ השקעות כללי או בשיווק השקעות כללי – לא כלל במסגרת הייעוץ או השיווק כאמור פרטים מזהים על מי שנותן את הייעוץ או את השיווק, או פרטי השכלתו וניסיונו המקצועי בניגוד להוראות סעיף 3ב(ב)(3) או כלל פרטים כאמור שאינם נכונים, בניגוד להוראות סעיף 3ב(ג)(1)".

ענת מימון: (ב) בפרט (26), במקום "סעיף" יבוא "סעיפים 3ב(ו) או".

ענת מימון: בחלק ב' – (א) במקום פרט (1) יבוא - "(1) העסיק אדם בשמו בייעוץ השקעות, בשיווק השקעות או בניהול תיקים לפי סעיף 7(ב)(2) או (ג)(1) או לפי סעיף 8(ב)(2) לפי העניין, או העסיק אדם כנושא משרה בניגוד להתחייבות לפי סעיף 7(ב)(4) או (ג)(2) או לפי סעיף 8(ב)(3), לפי העניין.

ענת מימון: (1א) עוסק בייעוץ השקעות כללי או בשיווק השקעות כללי – לא כלל במסגרת הייעוץ או השיווק כאמור הודעה כי מדובר בייעוץ השקעות כללי או בשיווק השקעות כללי, לא הודיע כי מתן שירותים כאמור אינו מהווה תחליף לייעוץ השקעות המתחשב בנתוני כל אדם ובצרכיו בניגוד להוראות סעיף 3ב(1) או כלל פרטים כאמור שאינם נכונים, בניגוד להוראות סעיף 3ב(1).

ענת מימון: (1ב) עוסק בייעוץ השקעות כללי או בשיווק השקעות כללי לא גילה במסגרת הייעוץ או השיווק כאמור ניגוד עניינים בניגוד להוראות סעיף 3ב(3) או כלל פרטים כאמור שאינם נכונים, בניגוד להוראות סעף 3ב(1).

ענת מימון: (ב) בפרט (6), אחרי "לפי סעיפים" יבוא "3ב(1)" ובמקום "לא כלל בדוח, פרט שהיה עליו לכלול בו בהתאם להוראות לפי סעיף 27ג(2)" יבוא "לא כלל בדוח, בהודעה או במסמך לרשות פרט שהיה עליו לכלול בהתאם להוראות לפי סעיפים 3ב(י), 5, 27 ו-27ג".

ענת מימון: בסעיף הזה כללנו את העיצומים הכספיים, את כל הנושא של ייעוץ השקעות כללי וההוראות שדיברנו עליהם קודם לכן.

עודד אופק: הערת הבהרה בכפוף לכך שהרשות תבהיר את זה, כי אז לא תהיה בעיה.

עודד אופק: בסיפא של כל אחד מסעיפי ההפרה נאמר "או כלל פרטים כאמור שאינם נכונים בניגוד להוראות סעיף 3ב(ג)(1)" אבל הסעיף הזה מתייחס לדברים אחרים ולא למה שכתוב בסעיף.

עודד אופק: אני תוהה למה לא להפנות לסעיף החובה הספציפי.

עודד אופק: עשוי להשתמע מזה שגם מסירת פרט לא נכון כלשהו בהתאם לסעיף 3ב(ג)(1) עשויה להיחשב כהפרה וכמובן שאנחנו נתנגד לזה אם זה כך.

שרה קנדלר: זאת הייתה הכוונה.

שרה קנדלר: לא מה שאמרת.

שרה קנדלר: אלה הפרטים הספציפיים האלה, כפי שרשום כאן.

עודד אופק: אם כן, למה לא להפנות לסעיף שקובע את זה?

שרה קנדלר: צריך להסתכל על הנוסח.

משה גפני: תנסחו את זה כך.

משה גפני: תורידו עד כמה שאפשר מחלוקות.

משה גפני: אני מודה לך על ההערה.

משה גפני: הרשות קיבלה את ההערה שלך והיא תסדר את זה.

משה גפני: נכון?

שרה קנדלר: כן.

משה גפני: משהו אחד השגתי בישיבה הזאת.

ענת מימון: 12.

ענת מימון: תיקון התוספת השלישית בתוספת השלישית לחוק העיקרי – (1) בפרט (5), המלים "בעל רישיון ניהול תיקים, ייעוץ השקעות או שיווק השקעות" – יימחקו.

ענת מימון: (2) אחרי פרט (5) יבוא: "(6) לעניין הפרה בידי תאגיד שאינו בעל רישיון ושאינו תאגיד בנקאי העוסק בייעוץ השקעות כללי או בשיווק השקעות כללי - (1) הפרת הוראה המנויה בחלק א' לתוספת השנייה – 25,000 שקלים חדשים.

ענת מימון: (2) הפרת הוראה המנויה בחלק ב' לתוספת השנייה – 50,000 שקלים חדשים.

משה גפני: מה היה קודם?

שרה קנדלר: קנסות נמוכים יותר למי שאין לו רישיון.

שרה קנדלר: זאת אומרת, מי שעוסק רק בייעוץ כללי בלי רישיון, הסכומים נמוכים.

ענת מימון: לא כמו כל תאגיד.

שרה קנדלר: לא כמו כל תאגיד.

אודי אלוני: מה ההבדל בין סעיף 38ח(4) לסעיף הזה?

אודי אלוני: שם מדובר על תאגיד שהוא לא בעל רישיון, 500 אלף שקלים.

שרה קנדלר: זאת אכיפה מינהלית וזה עיצום כספי.

אודי אלוני: זאת אומרת, עכשיו כלי התקשורת צריכים לחשוב שמחר בבוקר אולי יהיה עליהם קנס של 500 אלף שקלים.

אודי אלוני: הם לא בעל רישיון.

משה גפני: כלי התקשורת לא בעניין.

אודי אלוני: מה זה הם לא בעניין?

אודי אלוני: הם נותנים ייעוץ השקעות כללי.

אודי אלוני: החוק הזה הוא חוק מוזר.

משה גפני: אל תדבר על כל החוק.

משה גפני: זה מדבר גם על עיתון?

שרה קנדלר: כן.

שרה קנדלר: אם הוא לא כלל את ההודעות.

משה גפני: מה הקנס היום?

שרה קנדלר: היום הקנס הוא מינהלי ולא עיצום כספי של הרשות.

משה גפני: זאת אומרת, על פי הצעת החוק הזאת אם עיתון לא מפרסם את המרואיין כשהוא אומר בדיוק איפה הוא למד, הוא ישלם 25 אלף שקלים או חמישים אלף שקלים.

שרה קנדלר: זאת הקלה, כי אם לא, הסכום היה חמישה מיליון שקלים לפי המצב הקיים.

משה גפני: זה יפה מה שאתם עושים עכשיו.

משה גפני: אתם קבעתם שיש החמרה ועכשיו עשיתם הקלה.

משה גפני: עוד לפני שאישרנו את ההחמרה, עשיתם הקלה.

משה גפני: היום, לפני שהחוק הזה מאושר, מה שאתם קבעתם ברשות לניירות ערך, עדיין זה לא חוק.

משה גפני: זאת אומרת, אם היום יש לי עיתון ואני מתראיין ולא אמרתי בדיוק את מה שצריך להגיד, מה העונש שלי?

שרה קנדלר: אם אתה יחיד, מיליון שקלים.

שרה קנדלר: אם אתה תאגיד, חמישה מיליון שקלים.

משה גפני: זה היום.

שרה קנדלר: כן.

שרה קנדלר: היום.

שרה קנדלר: מי שאינו בעל רישיון שנתן ייעוץ בכלי תקשורת בלי שכלל הודעה אם יש לו עניין אישי או שהוא לא אומר שזה מהווה תחליף, יש עליו מיליון שקלים או חמישה מיליון שקלים.

משה גפני: אנשים טובים.

אודי אלוני: לא מיישמים את החוק.

משה גפני: לא מיישמים את החוק, זה לא אומר שום דבר.

אודי אלוני: גם את זה לא יישמו?

דניאל אילון: אנחנו לא מטילים מאות עיצומים מדי שנה.

משה גפני: יש שאלה עקרונית והיא האם אנחנו מרחיבים את הנושא.

אודי אלוני: אני חושב שהיום בחוק יש החרגה של התקשורת.

משה גפני: אתה ואני נכשלנו עכשיו.

משה גפני: הם בסדר.

משה גפני: לא החלטנו לגבי מוסיפים את נושא התקשורת.

משה גפני: על זה עוד לא החלטנו אבל אם אנחנו משאירים את הנושא של התקשורת, הם צודקים שיש כאן הקלה גדולה.

משה גפני: זה שלא אכפו קודם ולא יאכפו בהמשך, זה דיון אחר.

ענת מימון: 13.

ענת מימון: תיקון התוספת הרביעית בתוספת הרביעית לחוק העיקרי – (1) במקום פרט (7) יבוא - "(7) כלל פרט מטעה או מידע לא נכון בניגוד להוראות סעיפים 3ב(ג) או 27ד, והיה עליו לדעת שיש בכך כדי להטעות את הרשות או לקוח סביר, לפי העניין".

ענת מימון: (2) בפרט (27), אחרי "להוראות לפי סעיף" יבוא "3ב(י)".

ענת מימון: (3) פרט (28) – יימחק.

ענת מימון: (4) אחרי פרט (29) יבוא - "(30) הפר הוראה שעניינה צמצום ניגוד עניינים לפי סעיף 3ב(י).

ענת מימון: (31) עסק בייעוץ השקעות כללי או בשיווק השקעות כללי מבלי שהתקיימו בו תנאי כשירות בניגוד להוראות לפי סעיף 3ב(י).

ענת מימון: (32) עסק בייעוץ השקעות כללי או בשיווק השקעות כללי מבלי שנרשם במרשם בניגוד להוראות לפי סעיף 3ב(י)".

ענת מימון: כאן מוסיפים להפרות המנהליות של האכיפה המינהלית את העניינים עליהם דברנו קודם לכן.

רן ונגרקו: זה לא פשוט.

רן ונגרקו: שוב, אנחנו מתנגדים לפרט (7).

ענת מימון: כן, זה נגזר.

משה גפני: אתם מתנגדים שישנו את זה מאישי לניגוד עניינים?

משה גפני: מישהו מתנגד לזה?

משה גפני: אישי וניגוד עניינים זה משהו אחר.

משה גפני: אתם מתנגדים?

משה גפני: הלאה.

ענת מימון: 14.

ענת מימון: תיקון חוק ניירות ערך בחוק ניירות ערך – (1) בסעיף 1, בהגדרה "גורם מפוקח" - (1) בפרט (3), אחרי "נאמן" יבוא "לתעודות התחייבות, כמשמעותו בפרק ה'1 לחוק זה".

ענת מימון: (2) בפרט (6), בסופו יבוא "כהגדרתו בסעיף 50א".

ענת מימון: (3) בפרט (7), בסופו יבוא "כהגדרתה בסעיף 50א".

ענת מימון: (4) בפרט (10), במקום "או נאמן" יבוא "כמשמעותו בסעיף 4 לחוק השקעות משותפות".

ענת מימון: (5) בפרט (14), אחרי "בייעוץ השקעות" יבוא "בשיווק השקעות" ובסופה יבוא "לרבות מי שעוסק בייעוץ השקעות כללי או בשיווק השקעות כללי".

ענת מימון: (2) בסעיף 52נו(א), אחרי פסקה (5) יבוא: "(6) תאגיד החב ברישום כמשמעותו לפי סעיף 3ב(י)

ענת מימון: לחוק הייעוץ".

ענת מימון: (3) בסעיף 52נז(1), אחרי "לפי חוק השקעות משותפות" יבוא "אישור לרישום במרשם שנקבע לפי סעיף 3ב(י) לחוק הייעוץ".

ענת מימון: (4) בסעיף 56א1(א) - (1) בכותרת השוליים, בסופה יבוא "ובחברות בעלות רישיון זירה".

ענת מימון: (2) אחרי "בניירות ערך הרשומים למסחר בבורסה" יבוא "או במכשיר פיננסי".

ענת מימון: 15.

ענת מימון: תיקון חוק הייעוץ והשיווק הפנסיוני בחוק הייעוץ והשיווק הפנסיוני, סעיף 4 – בטל.

משה גפני: מה זה סעיף 4?

ענת מימון: קרן השתלמות.

ענת מימון: 16.

ענת מימון: תחילה תחילתו של חוק זה שלושה חודשים מיום פרסומו.

משה גפני: אני מבקש לשבת עוד הפעם ולעשות זאת עד שבוע הבא.

משה גפני: ככל הנראה, בעזרת השם, אני אביא את זה להצבעה בשבוע הבא.

משה גפני: אני מבקש שתשבו לישיבה יותר יסודית עם הגופים שיש להם נגיעה לעניין הזה, גם לגבי הנושא הראשון שאמרנו ושהבנקים מתנגדים ואיגוד הבנקים לא מביע עמדה, לגבי הנושא של הפנסיוני והפיננסי.

משה גפני: אני מבקש לשבת לגבי הנושאים שהועלו על ידי איגוד הבנקים.

משה גפני: יושב ראש ההסתדרות – היום יש בחירות להסתדרות – אמר לי שיש כאן את הנושא של הייעוץ והוא נוגע לוועדי העובדים אבל היום הם לא נמצאים.

משה גפני: אני חשבתי שזה יהיה דבר שלא שנוי במחלוקת ואז יכול להיות שהייתי יכול להצביע אבל במהלך הדיון התברר לי שחלק גדול מהדיון הוא דיון של הייעוץ הזה, ייעוץ השקעות, וגם מבחינה חקיקתית יש כאן עדיין הרבה בעיות.

משה גפני: לכן לגבי ההערות שהושמעו כאן, אני מבקש שתנסו להגיע להסכמות.

משה גפני: אני לא מבק שמכם שמה שיגידו לכם תעשו, לא אמרתי את זה, אבל להגיע בהגיון למצב מאוזן.

משה גפני: אני מרגיש שאנחנו כאן בוועדה עשינו עליהם הרבה מאוד גזרות.

משה גפני: הרבה מאוד.

משה גפני: אני מחזיק את עצמי כל הזמן לראות שאנחנו לא קורעים את החבל.

משה גפני: אני לא מנהלי הבנקים ואני לא שם.

משה גפני: אני רותח מזעם על השכר שמקבלים מנהלי הבנקים, אני רותח מזעם על העמלות שגובים מהלקוחות שזה הרבה יותר מכל מדינות המערב.

משה גפני: פניתי לנגיד בנק ישראל בעניין הזה.

משה גפני: אני לא שם.

משה גפני: זאת אומרת, אני לא חשוד בזה שאני רוצה להקל על הבנקים, אבל אני חושב שצריך להיות הגיון כי אנחנו הרי מעוניינים שהם יפעלו.

משה גפני: גם אני מתחיל לחשוש שאולי אנחנו קצת מגזימים.

משה גפני: אם אפשר להגיע להסכמות, הנה מה טוב.

משה גפני: אם צריך לבוא להכרעה בוועדה, גם את זה צריך לעשות אבל לנהל דיון אמיתי.

משה גפני: לא נצביע היום אלא נצביע בעזרת השם בשבוע הבא, אבל אני מבקש שתקיימו את הישיבה הזאת מהר.

משה גפני: אני מאוד מודה לכולם.